CELEX: 32017R0390
Language: ro
Date: 2016-11-11 00:00:00
Title: Regulamentul delegat (UE) 2017/390 al Comisiei din 11 noiembrie 2016 de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la anumite cerințe prudențiale pentru depozitarii centrali de titluri de valoare și instituțiile de credit desemnate care oferă servicii auxiliare de tip bancar (Text cu relevanță pentru SEE. )

10.3.2017   
            
            
               RO
            
            
               Jurnalul Oficial al Uniunii Europene
            
            
               L 65/9
            
         REGULAMENTUL DELEGAT (UE) 2017/390 AL COMISIEI
   din 11 noiembrie 2016
   de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare referitoare la anumite cerințe prudențiale pentru depozitarii centrali de titluri de valoare și instituțiile de credit desemnate care oferă servicii auxiliare de tip bancar
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 47 alineatul (3) al treilea paragraf, articolul 54 alineatul (8) al treilea paragraf și articolul 59 alineatul (5) al treilea paragraf,
   întrucât:
   
               (1)
            
            
               Regulamentul (UE) nr. 909/2014 stabilește cerințe prudențiale aplicabile depozitarilor centrali de titluri de valoare (CSD) pentru a asigura stabilitatea acestora, precum și faptul că respectă în permanență cerințele de capital. Aceste cerințe de capital garantează că CSD-urile dispun permanent de capitalul adecvat pentru a-și acoperi riscurile la care sunt expuse și că sunt în măsură să asigure lichidarea sau restructurarea ordonată a activității, dacă este necesar.
            
         
               (2)
            
            
               Având în vedere că dispozițiile Regulamentului (UE) nr. 909/2014 privind riscurile de credit și de lichiditate cu care se confruntă CSD-urile și instituțiile de credit desemnate impun în mod explicit obligația ca regulile și procedurile interne ale acestora să le permită să monitorizeze, să evalueze și să gestioneze expunerile și necesarul de lichiditate nu numai în ceea ce privește participanții individuali, ci și în ceea ce privește participanții care aparțin aceluiași grup și care sunt contrapărți ale CSD-urilor, dispozițiile respective ar trebui să se aplice grupurilor de societăți formate dintr-o societate-mamă și filialele acesteia.
            
         
               (3)
            
            
               În sensul prezentului regulament, s-a ținut seama de recomandările relevante din Principiile pentru infrastructurile pieței financiare emise de Comitetul pentru sisteme de plăți și de decontare și de Organizația Internațională a Comisiilor de Valori Mobiliare (principiile CPSS-IOSCO) (2). S-a ținut seama, de asemenea, de tratamentul aplicat capitalului instituțiilor de credit în temeiul Regulamentului (UE) nr. 575/2013 al Parlamentului European și al Consiliului (3), având în vedere că CSD-urile sunt expuse, într-o anumită măsură, unor riscuri similare celor cu care se confruntă instituțiile de credit.
            
         
               (4)
            
            
               Este necesar ca definiția capitalului din prezentul regulament să reflecte definiția capitalului prevăzută în Regulamentul (UE) nr. 648/2012 al Parlamentului European și al Consiliului (4) (EMIR). Această definiție este cea mai adecvată în raport cu cerințele de reglementare, întrucât definiția capitalului din Regulamentul (UE) nr. 648/2012 a fost elaborată în mod specific pentru infrastructurile pieței. CSD-urile autorizate să furnizeze servicii auxiliare de tip bancar în temeiul Regulamentului (UE) nr. 909/2014 trebuie să îndeplinească simultan cerințele de capital prevăzute în regulament și cerințele de fonduri proprii prevăzute în Regulamentul (UE) nr. 575/2013. Acestea trebuie să îndeplinească cerințele de fonduri proprii prevăzute în Regulamentul (UE) nr. 575/2013 cu instrumente care respectă condițiile prevăzute de regulamentul respectiv. Pentru a se evita contradicțiile dintre cerințe și suprapunerea acestora și având în vedere că metodologiile utilizate pentru calcularea majorării de capital care se aplică CSD-urilor în temeiul Regulamentului (UE) nr. 909/2014 sunt strâns legate de cele prevăzute în Regulamentul (UE) nr. 575/2013, ar trebui să li se permită CSD-urilor care oferă servicii auxiliare de tip bancar să îndeplinească cerințele de capital suplimentare din prezentul regulament cu aceleași instrumente cu care îndeplinesc cerințele stabilite fie în Regulamentul (UE) nr. 575/2013, fie în Regulamentul (UE) nr. 909/2014.
            
         
               (5)
            
            
               Pentru a se asigura faptul că un CSD este în măsură să organizeze, dacă este nevoie, restructurarea activităților sau lichidarea ordonată, CSD-ul respectiv ar trebui să dețină capital care, împreună cu rezultatul reportat și rezervele, să fie suficient, în permanență, pentru a susține cheltuielile operaționale în perioada în care CSD-ul își poate reorganiza operațiunile critice, inclusiv prin recapitalizare, înlocuirea conducerii, revizuirea strategiei de afaceri, revizuirea structurii costurilor sau a structurii tarifare și restructurarea serviciilor pe care le furnizează. Dat fiind că, în cursul lichidării sau al restructurării activității, CSD-ul trebuie să își continue operațiunile obișnuite și chiar dacă cheltuielile efective pentru lichidarea sau restructurarea operațiunilor pot fi mult mai ridicate decât cheltuielile operaționale brute anuale din cauza costurilor de restructurare sau de lichidare, utilizarea cheltuielilor operaționale brute anuale ca valoare de referință pentru calcularea cerințelor de capital ar trebui să fie o estimare adecvată a cheltuielilor suportate efectiv în perioada lichidării sau a restructurării operațiunilor CSD-ului.
            
         
               (6)
            
            
               În mod similar cu dispozițiile de la articolul 36 alineatul (1) litera (a) din Regulamentul (UE) nr. 575/2013, care impun instituțiilor obligația de a-și deduce pierderile exercițiului financiar în curs din elementele de fonduri proprii de nivel 1 de bază, prezentul regulament ar trebui să recunoască rolul venitului net în acoperirea sau absorbția riscurilor care rezultă din modificări nefavorabile ale condițiilor comerciale. Prin urmare, aceste pierderi trebuie acoperite prin fonduri proprii numai în cazurile în care venitul net este insuficient pentru a acoperi pierderile care rezultă din materializarea riscului comercial. Ar trebui luate în considerare și valorile estimate pentru exercițiul în curs, astfel încât să se țină seama de circumstanțele noi atunci când nu sunt disponibile date pentru exercițiul precedent, cum ar fi în cazul CSD-urilor nou-înființate. În conformitate cu dispozițiile similare din Regulamentul delegat (UE) nr. 152/2013 al Comisiei (5), CSD-urile ar trebui să aibă obligația de a deține capital la o valoare minimă prudențială pentru acoperirea riscului comercial, astfel încât să garanteze un tratament prudențial minim.
            
         
               (7)
            
            
               În conformitate cu principiile CPSS-IOSCO, costurile de amortizare și de depreciere a imobilizărilor corporale și necorporale pot fi deduse din cheltuielile operaționale brute pentru calcularea cerințelor de capital. Având în vedere că aceste costuri nu generează fluxuri reale de fonduri bănești care trebuie să fie susținute de capital, aceste deduceri ar trebui să se aplice cerințelor de capital pentru riscul comercial, precum și cerințelor de capital care acoperă lichidarea sau restructurarea.
            
         
               (8)
            
            
               Dat fiind că perioada necesară pentru lichidare sau pentru restructurarea ordonată depinde strict de serviciile furnizate de fiecare CSD și de condițiile de piață în care acesta își desfășoară activitatea, în special de posibilitatea ca un alt CSD să poată prelua, parțial sau total, serviciile furnizate, numărul de luni necesar pentru lichidarea sau restructurarea activității ar trebui să fie estimat de CSD-ul în cauză. Cu toate acestea, perioada respectivă nu ar trebui să fie mai mică decât numărul de luni minim necesar pentru lichidare sau restructurare, astfel cum este prevăzut la articolul 47 din Regulamentul (UE) nr. 909/2014, pentru a se asigura un nivel prudent al cerințelor de capital.
            
         
               (9)
            
            
               CSD-urile ar trebui să elaboreze scenarii pentru lichidarea sau restructurarea activității care să fie adaptate la modelul de afaceri. Cu toate acestea, pentru a se asigura aplicarea armonizată în Uniune a cerințelor privind restructurarea sau lichidarea și îndeplinirea unor cerințe adecvate din punct de vedere prudențial, libertatea în elaborarea acestor scenarii ar trebui limitată prin criterii bine definite.
            
         
               (10)
            
            
               Regulamentul (UE) nr. 575/2013 reprezintă punctul de referință relevant pentru stabilirea cerințelor de capital aplicabile CSD-urilor. Pentru a se asigura convergența cu regulamentul respectiv, metodologiile de calculare a riscului operațional stabilite în prezentul regulament ar trebui înțelese în accepțiunea că acoperă și riscul juridic în sensul prezentului regulament.
            
         
               (11)
            
            
               În cazul în care apar dificultăți în ceea ce privește custodia titlurilor de valoare în numele unui participant, acestea s-ar materializa fie ca un cost pentru participant, fie ca un cost pentru CSD împotriva căruia s-ar formula pretenții de natură juridică. Prin urmare, regulile pentru calcularea capitalului reglementat pentru riscul operațional țin deja seama de riscul de custodie. Din aceleași motive, riscul de custodie aferent titlurilor de valoare deținute prin intermediul unei conexiuni cu un alt CSD nu ar trebui să facă obiectul unei cerințe suplimentare de capital reglementat, ci ar trebui să fie considerat ca făcând parte din capitalul reglementat pentru riscul operațional. În mod similar, riscul de custodie cu care se confruntă un CSD pentru activele proprii care sunt deținute de o bancă custode sau de alte CSD-uri nu ar trebui să fie luat în considerare de două ori și nu ar trebui impusă nicio cerință suplimentară de capital reglementat.
            
         
               (12)
            
            
               Un CSD se poate confrunta, de asemenea, cu riscul de investiții în ceea ce privește activele pe care le deține sau investițiile pe care le realizează utilizând garanții, depozite ale participanților, credite acordate participanților sau în ceea ce privește alte expuneri în cadrul serviciilor auxiliare de tip bancar pe care are dreptul să le presteze. Riscul de investiții este riscul de pierderi cu care se confruntă un CSD atunci când investește resurse proprii sau resursele participanților, cum ar fi garanțiile. Dispozițiile prevăzute în Directiva 2013/36/UE a Parlamentului European și a Consiliului (6), în Regulamentul (UE) nr. 575/2013 și în Regulamentul delegat (UE) nr. 152/2013 reprezintă criteriile de referință adecvate în scopul stabilirii cerințelor de capital pentru acoperirea riscului de credit, a riscului de credit al contrapărții și a riscurilor de piață care pot decurge din investițiile realizate de CSD-uri.
            
         
               (13)
            
            
               Având în vedere natura activităților pe care le desfășoară, un CSD își asumă riscuri comerciale generate de eventualele modificări ale condițiilor economice generale care i-ar putea periclita poziția financiară în urma scăderii veniturilor sau a creșterii cheltuielilor și care au drept rezultat o pierdere care ar trebui dedusă din capital. Dat fiind că nivelul riscului comercial depinde în mare măsură de situația individuală a fiecărui CSD și că poate fi determinat de diverși factori, cerințele de capital din prezentul regulament ar trebui să se bazeze pe o estimare proprie efectuată de CSD-ul în cauză, iar metodologia utilizată de CSD pentru o astfel de estimare ar trebui să fie proporțională cu amploarea și complexitatea activităților. Un CSD ar trebui să elaboreze propria estimare a cerințelor de capital necesar pentru acoperirea riscului comercial pe baza unui set de scenarii de criză, astfel încât să acopere riscurile care nu sunt deja captate în metodologia utilizată pentru riscul operațional. Pentru a se asigura un nivel prudent al cerințelor de capital pentru riscul comercial, atunci când se efectuează un calcul pe baza unor scenarii proprii, ar trebui introdus un nivel minim de capital sub forma unui prag prudențial. Nivelul minim de capital impus pentru riscul comercial ar trebui să fie aliniat la cerințe similare pentru alte infrastructuri ale pieței care sunt prevăzute în alte acte conexe ale Uniunii, cum ar fi Regulamentul delegat al Comisiei privind cerințele de capital pentru contrapărțile centrale („CPC”).
            
         
               (14)
            
            
               Cerința de majorare a capitalului pentru riscurile legate de serviciile auxiliare de tip bancar ar trebui să acopere toate riscurile legate de acordarea de credite intraday participanților sau altor utilizatori ai CSD-urilor. În cazul în care expuneri aferente creditului overnight sau cu durată mai lungă rezultă din acordarea de credite intraday, riscurile corespunzătoare acestora ar trebui evaluate și abordate prin utilizarea metodologiilor prevăzute deja în capitolul 2 titlul II partea a treia, pentru abordarea standardizată, și în capitolul 3, pentru abordarea bazată pe rating intern (abordarea IRB), din Regulamentul (UE) nr. 575/2013, întrucât regulamentul menționat stabilește normele prudențiale pentru evaluarea riscului de credit rezultat din expunerile de credit overnight sau cu durată mai lungă. Cu toate acestea, riscul de credit intraday necesită un tratament special, întrucât metodologia utilizată pentru evaluarea acestuia nu este prevăzută în mod explicit în Regulamentul (UE) nr. 575/2013 sau în alte acte legislative aplicabile ale Uniunii. Prin urmare, metodologia care abordează în mod specific riscul de credit intraday ar trebui să aibă suficientă senzitivitate la risc pentru a ține seama de calitatea garanțiilor, de evaluarea calității creditului pentru participanți și de expunerile intraday observate efectiv. În același timp, metodologia ar trebui să ofere stimulentele corespunzătoare prestatorilor de servicii auxiliare de tip bancar, inclusiv stimulente care să îi determine să colecteze garanții de cea mai bună calitate și să selecteze contrapărți solvabile. Deși prestatorii de servicii auxiliare de tip bancar au obligația de a evalua în mod corespunzător și de a testa nivelul și valoarea garanțiilor și marjelor de ajustare, metodologia utilizată pentru stabilirea cerinței de majorare a capitalului pentru riscul de credit intraday ar trebui, totuși, să ia în considerare și să asigure suficient capital pentru cazul în care o scădere bruscă a valorii garanțiilor depășește estimările și are ca rezultat expuneri la riscul de credit rezidual care sunt parțial negarantate.
            
         
               (15)
            
            
               Pentru calcularea cerinței de majorare a capitalului pentru riscurile care decurg din furnizarea de servicii auxiliare de tip bancar, este necesar să se ia în considerare informații din trecut privind expunerile la riscul de credit intraday. Prin urmare, pentru a putea calcula cerința de majorare a capitalului, entitățile care furnizează servicii auxiliare de tip bancar pentru utilizatorii de servicii de tip CSD în conformitate cu articolul 54 alineatul (2) din Regulamentul (UE) nr. 909/2014 („prestatori de servicii bancare de tip CSD”) ar trebui să înregistreze date privind expunerile de credit intraday pentru cel puțin un an. În caz contrar, acestea nu sunt în măsură să identifice expunerile relevante pe baza cărora se efectuează calculele. În consecință, prestatorii de servicii bancare de tip CSD nu ar trebui să aibă obligația de a îndeplini cerința de fonduri proprii corespunzătoare majorării de capital decât după ce sunt în măsură să colecteze toate informațiile necesare pentru a calcula majorarea de capital.
            
         
               (16)
            
            
               Articolul 54 alineatul (8) din Regulamentul (UE) nr. 909/2014 impune elaborarea de norme pentru stabilirea cerinței de majorare a capitalului menționate la articolul 54 alineatul (3) litera (d) și la articolul 54 alineatul (4) litera (e) din același regulament. În plus, în conformitate cu articolul 54 din regulamentul menționat, cerința de majorare a capitalului trebuie să reflecte riscul de credit intraday care rezultă din activitățile desfășurate în temeiul secțiunii C din anexa la Regulamentul (UE) nr. 909/2014, în special acordarea de credite intraday pentru participanții la un sistem de decontare a titlurilor de valoare sau pentru alți utilizatori ai serviciilor de tip CSD. Prin urmare, expunerea la riscul de credit intraday ar trebui să includă, de asemenea, pierderea pe care ar suporta-o un prestator de servicii bancare de tip CSD în cazul în care un participant debitor ar intra în insolvență.
            
         
               (17)
            
            
               Articolul 59 alineatul (3) litera (d) din Regulamentul (UE) nr. 909/2014 impune, în ceea ce privește riscul de credit al unui prestator de servicii bancare de tip CSD, obligația de a colecta „garanții foarte lichide, cu risc de credit și de piață minim”. Articolul 59 alineatul (4) litera (d) din Regulamentul (UE) nr. 909/2014 impune, în ceea ce privește riscul de lichiditate al unui prestator de servicii bancare de tip CSD, obligația de a dispune de „resurse lichide calificate”. „Garanțiile foarte lichide” se numără printre aceste resurse lichide calificate. Deși este de înțeles că terminologia utilizată în fiecare dintre cele două cazuri este diferită, având în vedere că natura riscurilor implicate este diferită și că se face trimitere la concepte diferite din reglementările referitoare la riscurile de credit și de lichiditate, ambii termeni se referă la un nivel similar de calitate a prestatorilor sau a activelor. Prin urmare, ar fi oportun să se prevadă îndeplinirea acelorași condiții pentru ca o garanție sau o resursă de lichiditate sub formă de garanție să poată fi considerată ca aparținând categoriei de „garanții foarte lichide, cu risc de credit și de piață minim” sau, respectiv, categoriei de „resurse lichide calificate”.
            
         
               (18)
            
            
               În conformitate cu articolul 59 alineatul (3) litera (d) din Regulamentul (UE) nr. 909/2014, un prestator de servicii bancare de tip CSD trebuie să accepte garanții foarte lichide, cu risc de credit și de piață minim pentru a-și gestiona riscul de credit corespunzător. Aceeași dispoziție permite utilizarea, în situații specifice, a altor tipuri de garanții decât garanțiile foarte lichide, cu risc de credit și de piață minim, cu condiția aplicării unei marje de ajustare adecvate. Pentru a facilita aplicarea acestei dispoziții, ar trebui stabilită o ierarhie clară a calității garanțiilor pentru a se face distincția între garanțiile care ar trebui să fie acceptabile pentru acoperirea deplină a expunerilor la riscul de credit, garanțiile care sunt acceptabile ca resurse de lichiditate și garanțiile care, deși rămân acceptabile pentru minimizarea riscului de credit, necesită surse de lichiditate calificate. Nu ar trebui să se îngrădească libertatea furnizorilor de garanții de a înlocui o garanție cu alta în funcție de disponibilitatea resurselor sau de strategia de gestionare a activelor și obligațiilor. Prin urmare, practicile obișnuite referitoare la garanții, cum ar fi utilizarea conturilor de depozit ale participanților, un mecanism prin care garanțiile sunt depuse de participant în conturile aferente pentru a acoperi pe deplin expunerile la riscul de credit, ar trebui să poată fi utilizate pentru înlocuirea unei garanții cu o altă garanție atât timp cât calitatea și lichiditatea garanției sunt monitorizate și respectă cerințele prezentului regulament. Prin aceste mecanisme bazate pe conturi de depozit, garanțiile sunt depuse de către participant în conturile aferente pentru a acoperi pe deplin expunerile la riscul de credit. În plus, un prestator de servicii bancare de tip CSD ar trebui să accepte o garanție, ținând seama de ierarhia prevăzută, dar poate efectua lichidarea garanției acceptate, dacă este necesar, în cel mai eficient mod posibil în urma intrării în insolvență a unui participant. Cu toate acestea, dintr-o perspectivă prudențială, un prestator de servicii bancare de tip CSD ar trebui să poată monitoriza disponibilitatea garanțiilor, calitatea și lichiditatea acestora în permanență pentru a-și acoperi pe deplin expunerile la riscul de credit. Prestatorul de servicii bancare de tip CSD ar trebui să încheie, de asemenea, acorduri cu participanții debitori, astfel încât să se asigure că toate cerințele referitoare la garanții prevăzute de prezentul regulament sunt îndeplinite în permanență.
            
         
               (19)
            
            
               Pentru evaluarea riscului de credit intraday, prestatorii de servicii bancare de tip CSD ar trebui să fie în măsură să estimeze expunerile maxime pe zi. În acest scop, nu ar trebui să fie necesară o estimare a numărului exact de expuneri, ci numai să se identifice tendințele expunerilor intraday. Această abordare este susținută și de trimiterea la „estimarea expunerilor maxime” în standardele Comitetului de la Basel pentru supraveghere bancară (7).
            
         
               (20)
            
            
               Partea a treia titlul II din Regulamentul (UE) nr. 575/2013 stabilește factorii de ponderare la risc care trebuie aplicați expunerilor de credit față de Banca Centrală Europeană și de alte entități exceptate. Atunci când riscul de credit este evaluat în scopuri de reglementare, factorii de ponderare la risc sunt recunoscuți pe scară largă ca fiind cea mai bună referință disponibilă. Prin urmare, aceeași metodologie poate fi aplicată expunerilor la riscul de credit intraday. Cu toate acestea, pentru a garanta corectitudinea acestei abordări din punct de vedere conceptual, sunt necesare unele corecții, în special atunci când se efectuează calculele pe baza cadrului privind riscul de credit prevăzut în capitolul 2 titlul II partea a treia, pentru abordarea standardizată, și în capitolul 3, pentru abordarea IRB, din Regulamentul (UE) nr. 575/2013, cazuri în care expunerile intraday ar trebui considerate drept expuneri la sfârșitul zilei, întrucât aceasta este ipoteza luată în considerare în regulamentul menționat.
            
         
               (21)
            
            
               În conformitate cu articolul 59 alineatul (5) din Regulamentul (UE) nr. 909/2014, care include o trimitere explicită la articolul 46 alineatul (3) din Regulamentul (UE) nr. 648/2012, garanțiile bancare sau acreditivele, după caz, ar trebui să fie conforme cu principiile CPSS-IOSCO și să îndeplinească cerințe similare celor prevăzute în Regulamentul (UE) nr. 648/2012. Printre acestea se numără cerința ca garanțiile bancare și acreditivele să fie pe deplin garantate de către garanți. Cu toate acestea, pentru menținerea decontării eficiente a titlurilor de valoare în cadrul Uniunii, atunci când se utilizează garanții bancare sau acreditive în legătură cu expunerile de credit care pot apărea ca urmare a conexiunilor interoperabile între CSD-uri, ar trebui să se permită luarea în considerare a unor măsuri alternative adecvate de minimizare a riscurilor, atât timp cât acestea oferă un nivel de protecție echivalent sau mai ridicat decât dispozițiile prevăzute în Regulamentul (UE) nr. 648/2012. Acest tratament special ar trebui să se aplice numai garanțiilor bancare sau acreditivelor care protejează o conexiune interoperabilă între CSD-uri și ar trebui să acopere exclusiv expunerea de credit dintre cele două CSD-uri conectate. Dat fiind că garanția bancară sau acreditivul protejează CSD-urile care nu se află în situație de neîndeplinire a obligațiilor de plată împotriva pierderilor din credite, ar trebui abordate și necesarul de lichiditate al CSD-urilor care nu se află în situație de neîndeplinire a obligațiilor de plată, fie prin decontarea în timp util a obligațiilor garanților, fie prin deținerea de resurse lichide calificate.
            
         
               (22)
            
            
               În conformitate cu articolul 59 alineatul (4) litera (d) din Regulamentul (UE) nr. 909/2014, prestatorii de servicii bancare de tip CSD trebuie să minimizeze riscul de lichiditate prin resurse lichide calificate în fiecare monedă. Prin urmare, resursele lichide necalificate nu pot fi utilizate pentru îndeplinirea cerințelor prevăzute la articolul respectiv. Nimic nu împiedică, însă, utilizarea resurselor lichide necalificate, cum ar fi swapurile valutare, în gestionarea zilnică a lichidității, pe lângă resursele lichide calificate. Această practică este în concordanță și cu standardele internaționale, reflectate în principiile CPSS-IOSCO. Prin urmare, resursele lichide necalificate ar trebui să fie evaluate și monitorizate în acest scop.
            
         
               (23)
            
            
               Riscul de lichiditate poate decurge, în principiu, din oricare dintre serviciile auxiliare de tip bancar furnizate de CSD. Cadrul de administrare a riscului de lichiditate ar trebui să identifice riscurile care decurg din diferitele servicii auxiliare de tip bancar, inclusiv din darea cu împrumut de titluri de valoare, și să facă distincție, în mod corespunzător, între modurile în care sunt gestionate aceste riscuri.
            
         
               (24)
            
            
               Pentru a acoperi necesarul de lichiditate, inclusiv necesarul de lichiditate intraday al prestatorilor de servicii bancare de tip CSD, cadrul de administrare a riscului de lichiditate al CSD ar trebui să asigure efectuarea la scadență a obligațiile de plată și de decontare, inclusiv a obligațiilor intraday, în toate monedele de decontare ale sistemului de decontare a titlurilor de valoare administrat de CSD-ul respectiv.
            
         
               (25)
            
            
               Având în vedere faptul că toate riscurile de lichiditate, cu excepția riscului de lichiditate intraday, sunt deja reglementate prin Directiva 2013/36/UE și Regulamentul (UE) nr. 575/2013, prezentul regulament ar trebui să se concentreze asupra riscurilor intraday.
            
         
               (26)
            
            
               Dat fiind că prestatorii de servicii bancare de tip CSD sunt infrastructuri ale pieței de importanță sistemică, este esențial să se asigure că prestatorii de servicii bancare de tip CSD gestionează prudent riscurile de credit și de lichiditate. Prin urmare, ar trebui ca prestatorilor de servicii bancare de tip CSD să li se permită să acorde numai linii de credit neangajate participanților debitori atunci când furnizează servicii auxiliare de tip bancar, astfel cum sunt menționate în Regulamentul (UE) nr. 909/2014.
            
         
               (27)
            
            
               Pentru a se asigura faptul că procedurile de administrare a riscului aplicate de un prestator de servicii bancare de tip CSD sunt suficient de fundamentate, chiar și pentru condiții nefavorabile, simulările de criză pentru resursele financiare lichide ale respectivului prestator de servicii bancare de tip CSD ar trebui să fie riguroase și prospective. Din același motiv, simulările ar trebui să ia în considerare o serie de scenarii extreme, dar plauzibile și să fie realizate pentru fiecare monedă relevantă oferită de prestatorul de servicii bancare de tip CSD, ținând seama de posibilitatea ca unul dintre mecanismele de finanțare prestabilite să nu funcționeze. Scenariile ar trebui să includă, dar să nu se limiteze la situația în care doi dintre cei mai mari participanți ai prestatorului de servicii bancare de tip CSD în moneda respectivă intră în insolvență. Acest lucru este necesar pentru a stabili o regulă care să fie pe de o parte prudentă, deoarece ia în considerare faptul că, pe lângă cel mai mare participant, și alți participanți pot genera riscuri de lichiditate, și pe de altă parte, proporțională în raport cu obiectivul urmărit, deoarece nu ia în considerare alți participanți cu potențial mai redus de a genera risc de lichiditate.
            
         
               (28)
            
            
               În conformitate cu articolul 59 alineatul (4) litera (c) din Regulamentul (UE) nr. 909/2014, prestatorii de servicii bancare de tip CSD trebuie să asigure resurse lichide suficiente în toate monedele relevante în cadrul unei game largi de posibile scenarii de criză. Prin urmare, regulile care stabilesc cadrele și instrumentele de administrare a riscului de lichiditate în scenarii de criză ar trebui să prevadă o metodologie pentru identificarea monedelor care sunt relevante pentru managementul riscului de lichiditate. Identificarea monedelor relevante ar trebui să se bazeze pe considerente legate de pragul de semnificație, pe expunerea de lichiditate netă cumulată identificată și pe date colectate pe o perioadă de timp îndelungată și bine definită. În plus, pentru a menține convergența cadrului de reglementare în Uniune, cele mai relevante monede din Uniune identificate în Regulamentul delegat (UE) 2017/392 al Comisiei (8) în temeiul articolului 12 din Regulamentul (UE) nr. 909/2014 ar trebui incluse în mod automat printre monedele relevante.
            
         
               (29)
            
            
               Pentru a se putea colecta date suficiente pentru identificarea tuturor celorlalte monede decât cele mai relevante monede din Uniune, este necesar să treacă o perioadă minimă de timp de la data autorizării prestatorilor de servicii bancare de tip CSD. Prin urmare, ar trebui să se permită utilizarea metodelor alternative pentru identificarea tuturor celorlalte monede decât cele mai relevante monede din Uniune, în cursul primului an după autorizarea prestatorilor de servicii bancare de tip CSD, în temeiul noului cadru de reglementare instituit de Regulamentul (UE) nr. 909/2014 pentru prestatorii de servicii bancare de tip CSD, care prestează deja servicii auxiliare de tip bancar la data intrării în vigoare a standardelor tehnice menționate la articolul 69 din Regulamentul (UE) nr. 909/2014. Acest regim de tranziție nu ar trebui să afecteze cerința ca prestatorii de servicii bancare de tip CSD să asigure resurse lichide suficiente ca atare, ci numai identificarea monedelor care sunt obiectul simulărilor de criză pentru gestionarea lichidității.
            
         
               (30)
            
            
               În conformitate cu articolul 59 alineatul (4) litera (d) din Regulamentul (UE) nr. 909/2014, prestatorii de servicii bancare de tip CSD trebuie să dispună de mecanisme de finanțare convenite în prealabil și extrem de fiabile care să asigure faptul că garanțiile furnizate de un client în stare de insolvență pot fi convertite în fonduri bănești, chiar și în condiții de piață extreme, dar plauzibile. Același regulament impune prestatorilor de servicii bancare de tip CSD obligația de a minimiza riscurile intraday prin garanții foarte lichide, cu risc de credit și de piață minim. Având în vedere că lichiditățile trebuie să fie disponibile imediat, prestatorii de servicii bancare de tip CSD ar trebui să fie în măsură să acopere necesarul de lichiditate în aceeași zi în care apare. Având în vedere că prestatorii de servicii bancare de tip CSD pot să își desfășoare activitatea în mai multe zone de fus orar, dispoziția privind convertirea garanțiilor în fonduri bănești în aceeași zi pe baza unor acorduri de finanțare prestabilite ar trebui aplicată ținând cont de programul de lucru al sistemelor de plată locale care corespund fiecărei monede pentru care se aplică dispoziția.
            
         
               (31)
            
            
               Există legături strânse între dispozițiile prezentului regulament întrucât acestea se referă la cerințele prudențiale aplicabile CSD-urilor. În vederea asigurării convergenței acestor dispoziții, care ar trebui să intre în vigoare în același timp, și pentru a asigura persoanelor supuse acestor obligații o imagine cuprinzătoare în privința dispozițiilor și un acces sintetic la acestea, este de dorit ca toate standardele tehnice de reglementare impuse prin Regulamentul (UE) nr. 909/2014 să fie incluse într-un singur regulament.
            
         
               (32)
            
            
               Prezentul regulament se bazează pe proiectul de standarde tehnice de reglementare transmis Comisiei de Autoritatea Bancară Europeană.
            
         
               (33)
            
            
               Autoritatea Bancară Europeană a acționat în strânsă cooperare cu Sistemul European al Băncilor Centrale (SEBC) și cu Autoritatea Europeană pentru Valori Mobiliare și Piețe (ESMA) înainte de a prezenta proiectul de standarde tehnice pe care se bazează prezentul regulament. Aceasta a organizat, de asemenea, consultări publice cu privire la proiectul de standarde tehnice de reglementare pe care se bazează prezentul regulament, a analizat potențialele costuri și beneficii aferente și a solicitat opina Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (9),
            
         ADOPTĂ PREZENTUL REGULAMENT:
   TITLUL I
   
      CERINȚE DE CAPITAL PENTRU TOATE CSD-URILE MENȚIONATE LA ARTICOLUL 47 DIN REGULAMENTUL (UE) NR. 909/2014
   
   Articolul 1
   Prezentarea cerințelor care reglementează capitalul CSD-urilor
   (1)   În sensul articolului 47 alineatul (1) din Regulamentul (UE) nr. 909/2014, depozitarii centrali de titluri de valoare (CSD) dețin în permanență capitalul specificat la articolul 3 din prezentul regulament, împreună cu rezultatul reportat și cu rezervele.
   (2)   Cerințele de capital menționate la articolul 3 sunt îndeplinite prin instrumente de capital care întrunesc condițiile prevăzute la articolul 2 din prezentul regulament.
   Articolul 2
   Condiții privind instrumentele de capital
   (1)   În sensul articolului 1, CSD-urile dețin instrumente de capital care întrunesc toate condițiile următoare:
   
               (a)
            
            
               reprezintă capital subscris, în sensul articolului 22 din Directiva 86/635/CEE a Consiliului (10);
            
         
               (b)
            
            
               au fost vărsate, inclusiv conturile de prime de emisiune aferente;
            
         
               (c)
            
            
               absorb integral pierderile în condiții normale de desfășurare a activității;
            
         
               (d)
            
            
               în caz de faliment sau lichidare, au un rang inferior tuturor celorlalte creanțe în procedurile de insolvență sau în temeiul legislației aplicabile în materie de insolvență.
            
         (2)   Pe lângă instrumentele de capital care întrunesc condițiile de la alineatul (1), un CSD autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar poate utiliza, în vederea îndeplinirii cerințelor prevăzute la articolul 1, instrumente de capital care:
   
               (a)
            
            
               îndeplinesc condițiile de la alineatul (1);
            
         
               (b)
            
            
               sunt „instrumente de fonduri proprii”, astfel cum sunt definite la articolul 4 alineatul (1) punctul 119 din Regulamentul (UE) nr. 575/2013;
            
         
               (c)
            
            
               fac obiectul dispozițiilor prevăzute în Regulamentul (UE) nr. 575/2013.
            
         Articolul 3
   Nivelul cerințelor de capital pentru CSD-uri
   (1)   Un CSD deține capital, împreună cu rezultatul reportat și rezervele, care în permanență este cel puțin egal cu suma următoarelor elemente:
   
               (a)
            
            
               cerințele de capital aplicate CSD-ului pentru riscurile operațional, juridic și de custodie menționate la articolul 47 alineatul (1) litera (a) din Regulamentul (UE) nr. 909/2014, calculate în conformitate cu articolul 4;
            
         
               (b)
            
            
               cerințele de capital aplicate CSD-ului pentru riscul de investiții menționat la articolul 47 alineatul (1) litera (a) din Regulamentul (UE) nr. 909/2014, calculate în conformitate cu articolul 5;
            
         
               (c)
            
            
               cerințele de capital aplicate CSD-ului pentru riscul comercial menționat la articolul 47 alineatul (1) litera (a) din Regulamentul (UE) nr. 909/2014, calculate în conformitate cu articolul 6;
            
         
               (d)
            
            
               cerințele de capital aplicate CSD-ului pentru lichidarea sau restructurarea activității, menționată la articolul 47 alineatul (1) litera (b) din Regulamentul (UE) nr. 909/2014, calculate în conformitate cu articolul 7.
            
         (2)   CSD-urile dispun de procedurile necesare pentru identificarea tuturor surselor riscurilor menționate la alineatul (1).
   Articolul 4
   Nivelul cerințelor de capital pentru riscurile operațional, juridic și de custodie
   (1)   Un CSD care este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar și căruia i s-a permis să utilizeze abordările avansate de evaluare menționate la articolele 321324 din Regulamentul (UE) nr. 575/2013 își calculează cerințele de capital pentru riscurile operațional, juridic și de custodie în conformitate cu articolele 231-234 din Regulamentul (UE) nr. 575/2013.
   (2)   Un CSD care este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar și care utilizează abordarea standardizată pentru riscul operațional, astfel cum este menționată la articolele 317-320 din Regulamentul (UE) nr. 575/2013, își calculează cerințele de capital pentru riscurile operațional, juridic și de custodie în conformitate cu dispozițiile regulamentului menționat care sunt aplicabile abordării standardizate pentru riscul operațional, menționată la articolele 317-320 din respectivul regulament.
   (3)   Un CSD care îndeplinește oricare dintre condițiile următoare își calculează cerințele de capital pentru riscurile operațional, juridic și de custodie în conformitate cu dispozițiile aplicabile abordării indicatorului de bază, menționată la articolele 315 și 316 din Regulamentul (UE) nr. 575/2013:
   
               (a)
            
            
               nu este autorizat în conformitate cu articolul 54 alineatul (2) din Regulamentul (UE) nr. 909/2014;
            
         
               (b)
            
            
               este autorizat în conformitate cu articolul 54 alineatul (2) litera (a) din Regulamentul (UE) nr. 909/2014, dar nu i s-a acordat permisiunea de a utiliza abordarea avansată de evaluare menționată la articolele 321-324 din Regulamentul (UE) nr. 575/2013;
            
         
               (c)
            
            
               este autorizat în conformitate cu articolul 54 alineatul (2) litera (a) din Regulamentul (UE) nr. 909/2014, dar nu i s-a acordat permisiunea de a utiliza abordarea standardizată menționată la articolele 317-320 din Regulamentul (UE) nr. 575/2013.
            
         Articolul 5
   Nivelul cerințelor de capital pentru riscul de investiții
   (1)   Un CSD își calculează cerințele de capital pentru riscul de investiții ca sumă a următoarelor elemente:
   
               (a)
            
            
               8 % din cuantumurile ponderate la risc ale expunerilor CSD-ului pentru cele două riscuri de mai jos:
               
                           (i)
                        
                        
                           riscul de credit în conformitate cu alineatul (2);
                        
                     
                           (ii)
                        
                        
                           riscul de credit al contrapărții în conformitate cu alineatul (3);
                        
                     
         
               (b)
            
            
               cerințele de capital aplicabile CSD-ului pentru riscul de piață în conformitate cu alineatele (4) și (5).
            
         (2)   Pentru calcularea cuantumurilor ponderate la risc ale expunerilor unui CSD pentru riscul de credit, se aplică următoarele dispoziții:
   
               (a)
            
            
               în cazul în care CSD-ul nu este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar, CSD-ul aplică abordarea standardizată pentru riscul de credit prevăzută la articolele 107-141 din Regulamentul (UE) nr. 575/2013, coroborat cu articolele 192-241 din regulamentul respectiv privind minimizarea riscului de credit;
            
         
               (b)
            
            
               în cazul în care CSD-ul este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar, dar nu i s-a acordat permisiunea de a utiliza abordarea bazată pe rating intern (abordarea IRB) prevăzută la articolele 142-191 din Regulamentul (UE) nr. 575/2013, CSD-ul aplică abordarea standardizată pentru riscul de credit prevăzută la articolele 107-141 din Regulamentul (UE) nr. 575/2013, coroborat cu dispozițiile privind minimizarea riscului de credit prevăzute la articolele 192-241 din Regulamentul (UE) nr. 575/2013;
            
         
               (c)
            
            
               în cazul în care CSD-ul este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar și i s-a acordat permisiunea de a utiliza abordarea IRB, CSD-ul aplică abordarea IRB pentru riscul de credit prevăzută la articolele 142-191 din Regulamentul (UE) nr. 575/2013, coroborat cu dispozițiile privind minimizarea riscului de credit prevăzute la articolele 192241 din Regulamentul (UE) nr. 575/2013.
            
         (3)   Pentru calcularea cuantumurilor ponderate la risc ale expunerilor unui CSD pentru riscul de credit al contrapărții, CSD-ul aplică ambele metode de mai jos:
   
               (a)
            
            
               una din metodele prevăzute la articolele 271-282 din Regulamentul (UE) nr. 575/2013;
            
         
               (b)
            
            
               metoda extinsă a garanțiilor financiare cu aplicarea ajustărilor de volatilitate prevăzute la articolele 220-227 din Regulamentul (UE) nr. 575/2013.
            
         (4)   Un CSD care îndeplinește oricare dintre următoarele condiții calculează cerințele de capital pentru riscul de piață, în conformitate cu dispozițiile prevăzute la articolele 102-106 și 325-361 din Regulamentul (UE) nr. 575/2013, inclusiv prin utilizarea derogării pentru portofoliile de tranzacționare de mici dimensiuni prevăzută la articolul 94 din regulamentul menționat:
   
               (a)
            
            
               nu este autorizat în conformitate cu articolul 54 alineatul (2) litera (a) din Regulamentul (UE) nr. 909/2014;
            
         
               (b)
            
            
               este autorizat în conformitate cu articolul 54 alineatul (2) litera (a) din Regulamentul (UE) nr. 909/2014, dar nu i s-a permis să utilizeze modelele interne pentru calcularea cerințelor de fonduri proprii pentru riscul de piață.
            
         (5)   Un CSD care este autorizat în conformitate cu articolul 54 alineatul (2) litera (a) din Regulamentul (UE) nr. 909/2014 să presteze servicii auxiliare de tip bancar și căruia i s-a permis să utilizeze modelele interne pentru calcularea cerințelor de fonduri proprii pentru riscul de piață își calculează cerințele de capital pentru riscul de piață în conformitate cu articolele 102-106 și 362-376 din Regulamentul (UE) nr. 575/2013.
   Articolul 6
   Cerințe de capital pentru riscul comercial
   (1)   Cerințele de capital pentru riscul comercial al unui CSD sunt stabilite la nivelul cel mai ridicat dintre:
   
               (a)
            
            
               estimarea rezultată din aplicarea alineatului (2) minus valoarea cea mai mică dintre:
               
                           (i)
                        
                        
                           rezultatul net după impozitare al ultimului exercițiu financiar auditat;
                        
                     
                           (ii)
                        
                        
                           rezultatul net după impozitare estimat pentru exercițiul financiar în curs;
                        
                     
                           (iii)
                        
                        
                           rezultatul net după impozitare estimat pentru cel mai recent exercițiu financiar pentru care rezultatele auditate nu sunt încă disponibile;
                        
                     
         
               (b)
            
            
               25 % din cheltuielile operaționale brute anuale ale CSD-ului, menționate la alineatul (3).
            
         (2)   În sensul alineatului (1) litera (a), un CSD aplică toate dispozițiile următoare:
   
               (a)
            
            
               estimează capitalul necesar pentru a acoperi pierderile rezultate din riscul comercial în scenariile negative previzibile în mod rezonabil care sunt relevante pentru modelul de afaceri;
            
         
               (b)
            
            
               documentează ipotezele și metodologiile utilizate pentru a evalua pierderile estimate menționate la litera (a);
            
         
               (c)
            
            
               revizuiește și actualizează scenariile menționate la litera (a) cel puțin o dată pe an.
            
         (3)   Pentru calcularea cheltuielilor operaționale brute anuale ale unui CSD, se aplică următoarele dispoziții:
   
               (a)
            
            
               cheltuielile operaționale brute anuale ale CSD-ului cuprind cel puțin următoarele:
               
                           (i)
                        
                        
                           toate cheltuielile cu personalul, inclusiv remunerațiile, salariile, bonusurile și costurile cu asigurările sociale;
                        
                     
                           (ii)
                        
                        
                           toate cheltuielile administrative generale și, în special, cheltuielile de promovare și de reprezentare;
                        
                     
                           (iii)
                        
                        
                           cheltuielile cu asigurările;
                        
                     
                           (iv)
                        
                        
                           alte cheltuieli cu angajații și cheltuieli de transport;
                        
                     
                           (v)
                        
                        
                           cheltuielile legate de bunuri imobiliare;
                        
                     
                           (vi)
                        
                        
                           cheltuielile cu mentenanța IT;
                        
                     
                           (vii)
                        
                        
                           cheltuielile cu telecomunicațiile;
                        
                     
                           (viii)
                        
                        
                           cheltuielile cu expedierea și transferul de date;
                        
                     
                           (ix)
                        
                        
                           cheltuielile de consultanță externă;
                        
                     
                           (x)
                        
                        
                           deprecierea și amortizarea imobilizărilor corporale și necorporale;
                        
                     
                           (xi)
                        
                        
                           deprecierea și cedarea activelor fixe;
                        
                     
         
               (b)
            
            
               cheltuielile operaționale brute anuale ale CSD-ului sunt determinate în conformitate cu una dintre următoarele norme:
               
                           (i)
                        
                        
                           standardele internaționale de raportare financiară (IFRS) adoptate în temeiul Regulamentului (CE) nr. 1606/2002 al Parlamentului European și al Consiliului (11);
                        
                     
                           (ii)
                        
                        
                           Directivele 78/660/CEE (12), 83/349/CEE (13) și 86/635/CEE ale Consiliului;
                        
                     
                           (iii)
                        
                        
                           principiile contabile general acceptate ale unei țări terțe considerate a fi echivalente cu IFRS în conformitate cu Regulamentul (CE) nr. 1569/2007 al Comisiei (14) sau standardele de contabilitate ale unei țări terțe a căror utilizare este permisă în conformitate cu articolul 4 din regulamentul respectiv;
                        
                     
         
               (c)
            
            
               CSD-ul poate deduce deprecierea și amortizarea imobilizărilor corporale și necorporale din cheltuielile operaționale brute anuale;
            
         
               (d)
            
            
               CSD-ul utilizează cele mai recente informații auditate din situațiile financiare anuale;
            
         
               (e)
            
            
               în cazul în care CSD-ul își exercită activitatea de mai puțin de un an, începând de la data când și-a început activitatea, acesta aplică cheltuielile operaționale brute incluse în planul de afaceri.
            
         Articolul 7
   Cerințe de capital pentru lichidare sau restructurare
   Un CSD își calculează cerințele de capital pentru lichidare sau restructurare aplicând în ordine următoarele etape:
   
               (a)
            
            
               estimează intervalul de timp necesar pentru lichidare sau restructurare pentru toate scenariile de criză menționate în anexă în conformitate cu planul prevăzut la articolul 47 alineatul (2) din Regulamentul (UE) nr. 909/2014;
            
         
               (b)
            
            
               împarte la doisprezece cheltuielile operaționale brute anuale determinate în conformitate cu articolul 6 alineatul (3) („cheltuielile operaționale brute lunare”);
            
         
               (c)
            
            
               înmulțește cheltuielile operaționale brute lunare menționate la litera (b) cu cel mai lung dintre următoarele intervale:
               
                           (i)
                        
                        
                           intervalul de timp menționat la litera (a);
                        
                     
                           (ii)
                        
                        
                           șase luni.
                        
                     
         TITLUL II
   
      CERINȚA DE MAJORARE A CAPITALULUI PENTRU CSD-URILE AUTORIZATE SĂ PRESTEZE SERVICII AUXILIARE DE TIP BANCAR ȘI PENTRU INSTITUȚIILE DE CREDIT DESEMNATE, ASTFEL CUM ESTE MENȚIONATĂ LA ARTICOLUL 54 DIN REGULAMENTUL (UE) NR. 909/2014
   
   Articolul 8
   Cerința de majorare a capitalului care rezultă din acordarea de credite intraday
   (1)   Pentru calcularea cerinței de majorare a capitalului care rezultă din acordarea de credite intraday, astfel cum se prevede la articolul 54 alineatul (3) litera (d) și la articolul 54 alineatul (4) litera (e) din Regulamentul (UE) nr. 909/2014, un prestator de servicii bancare de tip CSD aplică în ordine următoarele etape:
   
               (a)
            
            
               calculează, de-a lungul celui mai recent an calendaristic, media celor mai mari cinci expuneri de credit intraday („expunerile maxime”) care rezultă din prestarea serviciilor prevăzute în secțiunea C din anexa la Regulamentul (UE) nr. 909/2014;
            
         
               (b)
            
            
               aplică marje de ajustare pentru toate garanțiile colectate în legătură cu expunerile maxime și stabilește ipoteza că, după aplicarea marjelor de ajustare în conformitate cu articolele 222-227 din Regulamentul (UE) nr. 575/2013, garanțiile pierd 5 % din valoarea de piață;
            
         
               (c)
            
            
               calculează valoarea medie a cerințelor de fonduri proprii în ceea ce privește expunerile maxime calculate în conformitate cu alineatul (2) considerând expunerile respective ca fiind expuneri la sfârșitul zilei („cerința de majorare a capitalului”).
            
         (2)   Pentru calcularea cerinței de majorare a capitalului menționată la alineatul (1), instituțiile aplică una din următoarele abordări:
   
               (a)
            
            
               abordarea standardizată pentru riscul de credit menționată la articolele 107-141 din Regulamentul (UE) nr. 575/2013, atunci când nu au permisiunea de a utiliza abordarea IRB;
            
         
               (b)
            
            
               abordarea IRB și cerințele prevăzute la articolele 142-191 din Regulamentul (UE) nr. 575/2013, atunci când au permisiunea de a utiliza abordarea IRB.
            
         (3)   Atunci când instituțiile aplică abordarea standardizată pentru riscul de credit, în conformitate cu alineatul (2) litera (a), valoarea fiecăreia dintre cele cinci expuneri maxime menționate la alineatul (1) litera (a) este considerată valoare a expunerii în sensul articolului 111 din Regulamentul (UE) nr. 575/2013 în scopul aplicării alineatului (1) litera (b). Se aplică, de asemenea, cerințele prevăzute în capitolul 4 titlul II partea a treia din Regulamentul (UE) nr. 575/2013 care se referă la articolul 111 din regulamentul menționat.
   (4)   Atunci când instituțiile aplică abordarea IRB pentru riscul de credit, în conformitate cu alineatul (2) litera (b), valoarea fiecăreia dintre cele cinci expuneri maxime menționate la alineatul (1) litera (a) este considerată valoare a expunerii în sensul articolului 166 din Regulamentul (UE) nr. 575/2013 în scopul aplicării alineatului (1) litera (b). Se aplică, de asemenea, cerințele prevăzute în capitolul 4 titlul II partea a treia din Regulamentul (UE) nr. 575/2013 care se referă la articolul 166 din regulamentul menționat.
   (5)   Cerințele de capital prevăzute la prezentul articol se aplică după douăsprezece luni de la obținerea autorizației pentru prestarea de servicii auxiliare de tip bancar în temeiul articolului 55 din Regulamentul (UE) nr. 909/2014.
   TITLUL III
   
      CERINȚE PRUDENȚIALE APLICABILE INSTITUȚIILOR DE CREDIT SAU CSD-URILOR AUTORIZATE SĂ PRESTEZE SERVICII AUXILIARE DE TIP BANCAR, ASTFEL CUM SUNT MENȚIONATE LA ARTICOLUL 59 DIN REGULAMENTUL (UE) NR. 909/2014
   
   CAPITOLUL I
   
      GARANȚII ȘI ALTE RESURSE FINANCIARE ECHIVALENTE PENTRU RISCURILE DE CREDIT ȘI DE LICHIDITATE
   
   Articolul 9
   Norme generale privind garanțiile și alte resurse financiare echivalente
   (1)   Un prestator de servicii bancare de tip CSD îndeplinește următoarele condiții în ceea ce privește garanțiile:
   
               (a)
            
            
               face în mod clar distincția între garanții și alte titluri de valoare ale participantului debitor;
            
         
               (b)
            
            
               acceptă garanții care îndeplinesc condițiile de la articolul 10 sau alte tipuri de garanții care îndeplinesc cerințele de la articolul 11 respectând următoarea ierarhie:
               
                           (i)
                        
                        
                           în primul rând, acceptă drept garanții toate titlurile de valoare din contul participantului debitor care îndeplinesc numai cerințele de la articolul 10;
                        
                     
                           (ii)
                        
                        
                           în al doilea rând, acceptă drept garanții toate titlurile de valoare din contul participantului debitor care îndeplinesc numai cerințele stabilite la articolul 11 alineatul (1);
                        
                     
                           (iii)
                        
                        
                           în final, acceptă drept garanții toate titlurile de valoare din contul participantului debitor care îndeplinesc cerințele stabilite la articolul 11 alineatul (2), în limitele resurselor lichide calificate disponibile menționate la articolul 34, în vederea îndeplinirii cerinței minime de resurse lichide menționate la articolul 35 alineatul (3);
                        
                     
         
               (c)
            
            
               monitorizează cel puțin o dată pe zi calitatea creditului, lichiditatea pieței și volatilitatea prețurilor pentru fiecare titlu de valoare acceptat drept garanție și îl evaluează în conformitate cu articolul 12;
            
         
               (d)
            
            
               precizează metodologiile referitoare la marjele de ajustare aplicate valorii garanțiilor în conformitate cu articolul 13;
            
         
               (e)
            
            
               se asigură că garanțiile rămân suficient de diversificate pentru a putea fi lichidate în intervalele de timp menționate la articolele 10 și 11 fără a produce efecte semnificative asupra pieței, în conformitate cu articolul 14.
            
         (2)   Garanțiile sunt furnizate de contrapărți în temeiul unui contract de garanție financiară fără transfer de proprietate, astfel cum este definit la articolul 2 alineatul (1) litera (c) din Directiva 2002/47/CE a Parlamentului European și a Consiliului (15) sau în temeiul unui contract de garanție financiară cu transfer de proprietate, astfel cum este definit la articolul 2 alineatul (1) litera (b) din directiva menționată.
   (3)   Un prestator de servicii bancare de tip CSD îndeplinește condițiile prevăzute la articolele 15 și 16 în ceea ce privește alte resurse financiare echivalente.
   Articolul 10
   Garanții în sensul articolului 59 alineatul (3) litera (d) și al articolului 59 alineatul (4) litera (d) din Regulamentul (UE) nr. 909/2014
   (1)   Pentru ca garanțiile să poată fi considerate de cea mai bună calitate în sensul articolului 59 alineatul (3) litera (d) și al articolului 59 alineatul (4) litera (d) din Regulamentul (UE) nr. 909/2014, acestea reprezintă instrumente de datorie care respectă toate condițiile următoare:
   
               (a)
            
            
               sunt emise sau garantate în mod explicit de una dintre următoarele entități:
               
                           (i)
                        
                        
                           o administrație publică;
                        
                     
                           (ii)
                        
                        
                           o bancă centrală;
                        
                     
                           (iii)
                        
                        
                           una dintre băncile de dezvoltare multilaterală enumerate la articolul 117 din Regulamentul (UE) nr. 575/2013;
                        
                     
                           (iv)
                        
                        
                           Fondul european de stabilitate financiară și Mecanismul european de stabilitate;
                        
                     
         
               (b)
            
            
               CSD-ul poate demonstra că acestea înregistrează riscuri de credit și de piață scăzute, constatate în urma evaluării interne prin aplicarea unei metodologii bine definite și obiective, care nu se bazează exclusiv pe opinii externe și care ia în considerare riscul de țară aferent țării în care își are sediul emitentul;
            
         
               (c)
            
            
               sunt denominate într-o monedă ale cărei riscuri pot fi gestionate de prestatorul de servicii bancare de tip CSD;
            
         
               (d)
            
            
               sunt transferabile în mod liber și nu sunt afectate de constrângeri de natură juridică și nici de pretenții formulate de terți care ar putea împiedica lichidarea lor;
            
         
               (e)
            
            
               îndeplinesc una dintre următoarele cerințe:
               
                           (i)
                        
                        
                           există pentru aceste instrumente o piață activă de vânzare directă sau de contracte repo, cu un grup diversificat de cumpărători și vânzători, inclusiv în condiții de dificultate, la care prestatorul de servicii bancare de tip CSD poate demonstra că are acces fiabil;
                        
                     
                           (ii)
                        
                        
                           pot fi lichidate de prestatorul de servicii bancare de tip CSD printr-un mecanism de finanțare convenit în prealabil și extrem de fiabil, astfel cum este menționat la articolul 59 alineatul (4) litera (e) din Regulamentul (UE) nr. 909/2014 și prevăzut la articolul 38 din prezentul regulament;
                        
                     
         
               (f)
            
            
               se publică cel puțin o dată pe zi date fiabile privind prețurile acestor instrumente de datorie;
            
         
               (g)
            
            
               sunt imediat disponibile și convertibile în fonduri bănești în aceeași zi.
            
         (2)   Pentru ca garanțiile să poată fi considerate de calitate mai slabă decât cea stabilită la alineatul (1) în sensul articolului 59 alineatul (3) litera (d) și al articolului 59 alineatul (4) litera (d) din Regulamentul (UE) nr. 909/2014, acestea constau din valori mobiliare și instrumente ale pieței monetare care respectă toate condițiile următoare:
   
               (a)
            
            
               instrumentele financiare sunt emise de un emitent care are un risc de credit scăzut, constatat în urma unei evaluări interne adecvate de către prestatorul de servicii bancare de tip CSD prin aplicarea unei metodologii bine definite și obiective, care nu se bazează exclusiv pe opinii externe și care ia în considerare riscul care decurge din faptul că emitentul își are sediul într-o anumită țară;
            
         
               (b)
            
            
               instrumentele financiare au un risc de piață scăzut, constatat în urma unei evaluări interne adecvate de către prestatorul de servicii bancare de tip CSD prin aplicarea unei metodologii bine definite și obiective, care nu se bazează exclusiv pe opinii externe;
            
         
               (c)
            
            
               sunt denominate într-o monedă ale cărei riscuri pot fi gestionate de prestatorul de servicii bancare de tip CSD;
            
         
               (d)
            
            
               sunt transferabile în mod liber și nu sunt afectate de constrângeri de natură juridică și nici de pretenții formulate de terți care ar putea împiedica lichidarea lor;
            
         
               (e)
            
            
               îndeplinesc una dintre următoarele cerințe:
               
                           (i)
                        
                        
                           există pentru aceste instrumente o piață activă de vânzare directă sau de contracte repo, cu un grup diversificat de cumpărători și vânzători, la care prestatorul de servicii bancare de tip CSD poate demonstra că are acces fiabil, inclusiv în condiții de dificultate;
                        
                     
                           (ii)
                        
                        
                           pot fi lichidate de prestatorul de servicii bancare de tip CSD printr-un mecanism de finanțare convenit în prealabil și extrem de fiabil, astfel cum este menționat la articolul 59 alineatul (4) litera (e) din Regulamentul (UE) nr. 909/2014 și prevăzut la articolul 38 din prezentul regulament;
                        
                     
         
               (f)
            
            
               pot fi lichidate în aceeași zi;
            
         
               (g)
            
            
               date privind prețurile acestor instrumente sunt puse la dispoziția publicului în timp cvasireal;
            
         
               (h)
            
            
               nu sunt emise de niciunul dintre următorii emitenți:
               
                           (i)
                        
                        
                           participantul care furnizează garanțiile sau o entitate care face parte din același grup ca și participantul, cu excepția cazului obligațiunilor garantate și numai dacă activele cu care sunt garantate respectivele obligațiuni sunt separate în mod corespunzător într-un cadru juridic adecvat și îndeplinesc cerințele prevăzute la prezentul articol;
                        
                     
                           (ii)
                        
                        
                           un prestator de servicii bancare de tip CSD sau o entitate care face parte din același grup ca și prestatorul de servicii bancare de tip CSD;
                        
                     
                           (iii)
                        
                        
                           o entitate a cărei activitate implică furnizarea de servicii critice pentru funcționarea prestatorului de servicii bancare de tip CSD, cu excepția cazului în care respectiva entitate este o bancă centrală din Uniune sau o bancă centrală de emisiune a unei monede în care prestatorul de servicii bancare de tip CSD are expuneri;
                        
                     
         
               (i)
            
            
               nu fac în niciun alt mod obiectul unui risc semnificativ de corelare defavorabilă în sensul articolului 291 din Regulamentul (UE) nr. 575/2013.
            
         Articolul 11
   Alte garanții
   (1)   Alte tipuri de garanții care pot fi utilizate de un prestator de servicii bancare de tip CSD constau din instrumente financiare care îndeplinesc toate condițiile următoare:
   
               (a)
            
            
               sunt transferabile în mod liber și nu sunt afectate de constrângeri de natură juridică și nici de pretenții formulate de terți care ar putea împiedica lichidarea lor;
            
         
               (b)
            
            
               sunt eligibile la o bancă centrală din Uniune la care prestatorul de servicii bancare de tip CSD are acces la credit în mod regulat și neocazional („credit de rutină”);
            
         
               (c)
            
            
               sunt denominate într-o monedă al cărei risc poate fi gestionat de prestatorul de servicii bancare de tip CSD;
            
         
               (d)
            
            
               prestatorul de servicii bancare de tip CSD dispune de un mecanism de finanțare prestabilit cu instituții financiare solvabile de tipul celor menționate la articolul 59 alineatul (4) litera (e) din Regulamentul (UE) nr. 909/2014 și specificate la articolul 38 din prezentul regulament, care asigură convertirea acestor instrumente în fonduri bănești în aceeași zi.
            
         (2)   În sensul articolului 59 alineatul (3) litera (c) din Regulamentul (UE) nr. 909/2014, alte tipuri de granații care pot fi utilizate de un prestator de servicii bancare de tip CSD sunt instrumentele financiare care îndeplinesc următoarele condiții:
   
               (a)
            
            
               sunt transferabile în mod liber și nu sunt afectate de constrângeri de natură juridică și nici de pretenții formulate de terți care ar putea împiedica lichidarea lor;
            
         
               (b)
            
            
               sunt denominate într-o monedă al cărei risc poate fi gestionat de prestatorul de servicii bancare de tip CSD;
            
         
               (c)
            
            
               prestatorul de servicii bancare de tip CSD dispune de următoarele două elemente:
               
                           (i)
                        
                        
                           un mecanism de finanțare prestabilit în conformitate cu articolul 59 alineatul (4) litera (e) din Regulamentul (UE) nr. 909/2014 și cu precizările de la articolul 38 din prezentul regulament, astfel încât aceste instrumente să poată fi lichidate în termen de cinci zile lucrătoare;
                        
                     
                           (ii)
                        
                        
                           resurse lichide calificate în conformitate cu articolul 34 la un nivel suficient pentru a asigura acoperirea intervalului de timp necesar lichidării acestor garanții în caz de insolvență a participantului.
                        
                     
         Articolul 12
   Evaluarea garanțiilor
   (1)   Un prestator de servicii bancare de tip CSD stabilește politici și proceduri de evaluare a garanțiilor care să asigure faptul că:
   
               (a)
            
            
               instrumentele financiare menționate la articolul 10 sunt evaluate prin raportare la piață cel puțin o dată pe zi;
            
         
               (b)
            
            
               instrumentele financiare menționate la articolul 11 alineatul (1) sunt evaluate cel puțin o dată pe zi și, în cazul în care nu pot fi evaluate zilnic, sunt evaluate prin raportare la model;
            
         
               (c)
            
            
               instrumentele financiare menționate la articolul 11 alineatul (2) sunt evaluate cel puțin o dată pe zi și, în cazul în care nu pot fi evaluate zilnic, sunt evaluate prin raportare la model.
            
         (2)   Metodologiile de evaluare prin raportare la model menționate la alineatul (1) literele (b) și (c) sunt documentate integral.
   (3)   Un prestator de servicii bancare de tip CSD examinează caracterul adecvat al politicilor și al procedurilor de evaluare în toate cazurile următoare:
   
               (a)
            
            
               în mod regulat, și anume cel puțin o dată pe an;
            
         
               (b)
            
            
               atunci când o modificare semnificativă afectează politicile și procedurile de evaluare.
            
         Articolul 13
   Marje de ajustare
   (1)   Un prestator de servicii bancare de tip CSD stabilește nivelul marjelor de ajustare după cum urmează:
   
               (a)
            
            
               în cazul în care garanțiile sunt eligibile la banca centrală la care prestatorul de servicii bancare de tip CSD are acces la credit de rutină, marjele de ajustare aplicate respectivului tip de garanții de către banca centrală pot fi considerate ca prag minim al marjelor de ajustare;
            
         
               (b)
            
            
               în cazul în care garanțiile nu sunt eligibile la banca centrală la care prestatorul de servicii bancare de tip CSD are acces la credit de rutină, marjele de ajustare aplicate de banca centrală de emisiune a monedei în care este denominat instrumentul financiar sunt considerate ca prag minim al marjelor de ajustare.
            
         (2)   Prestatorul de servicii bancare de tip CSD se asigură că politicile și procedurile de determinare a marjelor de ajustare țin seama de eventualitatea în care ar putea fi necesară lichidarea garanțiilor în condiții de piață dificile, precum și de intervalul de timp necesar pentru lichidarea acestora.
   (3)   Marjele de ajustare se determină ținând seama de criteriile relevante, printre care se numără toate criteriile următoare:
   
               (a)
            
            
               tipul de activ;
            
         
               (b)
            
            
               nivelul riscului de credit aferent instrumentului financiar;
            
         
               (c)
            
            
               țara emitentă a activului;
            
         
               (d)
            
            
               scadența activului;
            
         
               (e)
            
            
               volatilitatea prețurilor istorice și a prețurilor viitoare ipotetice ale activului în condiții de piață dificile;
            
         
               (f)
            
            
               lichiditatea pieței suport, inclusiv marjele de licitație (bid-ask spreads);
            
         
               (g)
            
            
               riscul de schimb valutar, dacă se aplică;
            
         
               (h)
            
            
               riscul de corelare defavorabilă în sensul articolului 291 din Regulamentul (UE) nr. 575/2013, dacă se aplică.
            
         (4)   Criteriile menționate la alineatul (3) litera (b) se determină printr-o evaluare internă a prestatorului de servicii bancare de tip CSD, prin aplicarea unei metodologii bine definite și obiective, care nu se bazează exclusiv pe opinii externe.
   (5)   Nu se atribuie nicio valoare a garanțiilor pentru valorile mobiliare furnizate de o entitate care aparține aceluiași grup ca și debitorul.
   (6)   Prestatorul de servicii bancare de tip CSD se asigură că marjele de ajustare sunt calculate cu prudență, astfel încât prociclicitatea să fie limitată cât mai mult posibil.
   (7)   Prestatorul de servicii bancare de tip CSD se asigură că politicile și procedurile privind marjele de ajustare sunt validate cel puțin o dată pe an de către o unitate independentă a prestatorului de servicii bancare de tip CSD și că marjele de ajustare aplicabile sunt fixate prin raportare la banca centrală care emite moneda relevantă și, în cazul în care criteriul de referință al băncii centrale nu este disponibil, prin raportare la alte surse relevante.
   (8)   Marjele de ajustare aplicate sunt revizuite de către prestatorul de servicii bancare de tip CSD cel puțin o dată pe zi.
   Articolul 14
   Limite de concentrare a garanțiilor
   (1)   Un prestator de servicii bancare de tip CSD dispune de politici și proceduri privind limitele de concentrare a garanțiilor care includ:
   
               (a)
            
            
               politicile și procedurile aplicate în caz de nerespectare a limitelor de concentrare;
            
         
               (b)
            
            
               măsurile de minimizare a riscului aplicate atunci când se depășesc limitele de concentrare definite în cadrul politicilor;
            
         
               (c)
            
            
               calendarul punerii în aplicare a măsurilor prevăzute la litera (b).
            
         (2)   Limitele de concentrare pentru valoarea totală a garanțiilor colectate („portofoliul de garanții”) se stabilesc ținând seama de toate criteriile următoare:
   
               (a)
            
            
               emitenții individuali, luând în considerare structura grupului de care aparțin;
            
         
               (b)
            
            
               țara emitentului;
            
         
               (c)
            
            
               tipul de emitent;
            
         
               (d)
            
            
               tipul de activ;
            
         
               (e)
            
            
               moneda de decontare;
            
         
               (f)
            
            
               garanțiile cu risc de credit, de lichiditate și de piață peste nivelurile minime;
            
         
               (g)
            
            
               eligibilitatea garanțiilor, astfel încât prestatorul de servicii bancare de tip CSD să aibă acces la credit de rutină la banca centrală de emisiune;
            
         
               (h)
            
            
               fiecare participant debitor;
            
         
               (i)
            
            
               toți participanții debitori;
            
         
               (j)
            
            
               instrumentele financiare emise de emitenți de același tip din punctul de vedere al sectorului, al activității și al regiunii geografice;
            
         
               (k)
            
            
               nivelul riscului de credit aferent instrumentului financiar sau emitentului, determinat printr-o evaluare internă a prestatorului de servicii bancare de tip CSD, prin aplicarea unei metodologii bine definite și obiective, care nu se bazează exclusiv pe opinii externe și care ia în considerare riscul care decurge din faptul că emitentul își are sediul într-o anumită țară;
            
         
               (l)
            
            
               lichiditatea și volatilitatea prețurilor instrumentelor financiare.
            
         (3)   Un prestator de servicii bancare de tip CSD se asigură că maxim 10 % din expunerea de credit intraday este garantată de oricare dintre următoarele entități:
   
               (a)
            
            
               instituție de credit individuală;
            
         
               (b)
            
            
               instituție financiară dintr-o țară terță care este supusă și care se conformează unor reguli prudențiale considerate ca fiind cel puțin la fel de stricte ca și cele prevăzute în Directiva 2013/36/UE și în Regulamentul (UE) nr. 575/2013, în conformitate cu articolul 114 alineatul (7) din regulamentul respectiv;
            
         
               (c)
            
            
               entitate comercială care face parte din același grup ca și instituția menționată la litera (a) sau (b).
            
         (4)   La calcularea limitelor de concentrare a garanțiilor menționate la alineatul (2), un prestator de servicii bancare de tip CSD agregă expunerea totală față de o contraparte individuală, care rezultă din valoarea liniilor de credit cumulate, a conturilor de economii, a conturilor curente, a instrumentelor de pe piața monetară și a operațiunilor reverse repo utilizate de prestatorul de servicii bancare de tip CSD.
   (5)   La determinarea limitei de concentrare a garanțiilor pentru expunerea unui prestator de servicii bancare de tip CSD față de un emitent individual, prestatorul de servicii bancare de tip CSD agregă și tratează ca pe un risc unic expunerea față de toate instrumentele financiare emise de emitent sau de o entitate din grup, garantate în mod explicit de emitent sau de entitatea din grup.
   (6)   Un prestator de servicii bancare de tip CSD asigură în permanență caracterul adecvat al politicilor și al procedurilor privind limitele de concentrare. Acesta revizuiește limitele de concentrare a garanțiilor cel puțin o dată pe an și de câte ori apare o modificare semnificativă care afectează expunerea la risc a prestatorului de servicii bancare de tip CSD.
   (7)   Un prestator de servicii bancare de tip CSD informează participanții debitori cu privire la limitele de concentrare a garanțiilor aplicabile și la modificările acestor limite, menționate la alineatul (6).
   Articolul 15
   Alte resurse financiare echivalente
   (1)   Alte resurse financiare echivalente se limitează la resursele financiare sau protecția creditului menționate la alineatele (2) și (4), precum și la cele menționate la articolul 16.
   (2)   Alte resurse financiare echivalente pot cuprinde garanții ale băncilor comerciale furnizate de o instituție financiară solvabilă care respectă cerințele prevăzute la articolul 38 alineatul (1) sau de un consorțiu de astfel de instituții financiare, care îndeplinesc toate condițiile următoare:
   
               (a)
            
            
               sunt emise de un emitent care are un risc de credit scăzut, determinat printr-o evaluare internă a prestatorului de servicii bancare de tip CSD, prin aplicarea unei metodologii bine definite și obiective, care nu se bazează exclusiv pe opinii externe și care ia în considerare riscul care decurge din faptul că emitentul își are sediul într-o anumită țară;
            
         
               (b)
            
            
               sunt denominate într-o monedă al cărei risc poate fi gestionat în mod corespunzător de prestatorul de servicii bancare de tip CSD;
            
         
               (c)
            
            
               sunt irevocabile și necondiționate, iar emitentul nu poate invoca nicio exceptare sau opțiune legală sau contractuală pentru a se opune achitării garanției;
            
         
               (d)
            
            
               pot fi onorate, la cerere, într-o singură zi lucrătoare, în perioada de lichidare a portofoliului participantului debitor aflat în insolvență, fără nicio constrângere de reglementare, juridică sau operațională;
            
         
               (e)
            
            
               nu sunt emise de o entitate care face parte din același grup ca și participantul debitor acoperit de garanție sau de o entitate a cărei activitate implică furnizarea de servicii critice pentru funcționarea prestatorului de servicii bancare de tip CSD, cu excepția cazului în care respectiva entitate este o bancă centrală din Spațiul Economic European sau o bancă centrală de emisiune a unei monede în care prestatorul de servicii bancare de tip CSD are expuneri;
            
         
               (f)
            
            
               nu fac obiectul unui risc semnificativ de corelare defavorabilă în sensul articolului 291 din Regulamentul (UE) nr. 575/2013;
            
         
               (g)
            
            
               sunt acoperite integral de garanții care îndeplinesc următoarele condiții:
               
                           (i)
                        
                        
                           nu fac obiectul riscului de corelare defavorabilă în sensul articolului 291 din Regulamentul (UE) nr. 575/2013 pe baza unei corelații cu calitatea creditului garantului sau a participantului debitor, cu excepția cazului în care riscul de corelare defavorabilă a fost corect minimizat prin aplicarea unei marje de ajustare la valoarea garanției;
                        
                     
                           (ii)
                        
                        
                           garanțiile pot fi accesate rapid de prestatorul de servicii bancare de tip CSD și sunt indisponibile în caz de faliment, în cazul în care participantul debitor și garantul sunt simultan în insolvență;
                        
                     
                           (iii)
                        
                        
                           caracterul adecvat al garantului a fost ratificat de organul de conducere al prestatorului de servicii bancare de tip CSD, după o evaluare completă a emitentului și a cadrului juridic, contractual și operațional al garanției, pentru a avea un nivel de certitudine ridicat în ceea ce privește eficacitatea garanției, și a fost comunicat autorității competente în conformitate cu articolul 60 alineatul (1) din Regulamentul (UE) nr. 909/2014.
                        
                     
         (3)   Alte resurse financiare echivalente pot include garanții bancare emise de o bancă centrală, care îndeplinesc toate condițiile următoare:
   
               (a)
            
            
               sunt emise de o bancă centrală din Uniune sau o bancă centrală de emisiune a unei monede în care prestatorul de servicii bancare de tip CSD are expuneri;
            
         
               (b)
            
            
               sunt denominate într-o monedă al cărei risc poate fi gestionat în mod corespunzător de prestatorul de servicii bancare de tip CSD;
            
         
               (c)
            
            
               sunt irevocabile și necondiționate, iar banca centrală emitentă nu poate invoca nicio exceptare sau opțiune legală sau contractuală pentru a se opune achitării garanției;
            
         
               (d)
            
            
               sunt onorate într-o singură zi lucrătoare.
            
         (4)   Alte resurse financiare echivalente pot include capital, după deducerea cerințelor de capital prevăzute în articolele 1-8, dar numai în scopul acoperirii expunerilor față de bănci centrale, bănci de dezvoltare multilaterală și organizații internaționale care nu sunt exceptate în conformitate cu articolul 23 alineatul (2).
   Articolul 16
   Alte resurse financiare echivalente pentru expunerile din cadrul conexiunilor interoperabile
   Alte resurse financiare echivalente pot include garanții bancare și acreditive, utilizate pentru acoperirea expunerilor de credit create între CSD-uri prin stabilirea de conexiuni interoperabile, care îndeplinesc toate condițiile următoare:
   
               (a)
            
            
               acoperă doar expunerile la riscul de credit dintre cele două CSD-uri conectate;
            
         
               (b)
            
            
               au fost emise de un consorțiu de instituții financiare solvabile care îndeplinesc cerințele prevăzute la articolul 38 alineatul (1), în cadrul căruia fiecare dintre aceste instituții financiare are obligația de a plăti partea din suma totală convenită prin contract;
            
         
               (c)
            
            
               sunt denominate într-o monedă al cărei risc poate fi gestionat în mod corespunzător de prestatorul de servicii bancare de tip CSD;
            
         
               (d)
            
            
               sunt irevocabile și necondiționate, iar instituțiile emitente nu pot invoca nicio exceptare sau opțiune legală sau contractuală pentru a se opune achitării acreditivului;
            
         
               (e)
            
            
               pot fi onorate, la cerere, fără nicio constrângere de reglementare, juridică sau operațională;
            
         
               (f)
            
            
               nu sunt emise de:
               
                           (i)
                        
                        
                           o entitate care face parte din același grup ca și CSD-ul debitor sau un CSD cu o expunere acoperită de garanția bancară și acreditivul în cauză;
                        
                     
                           (ii)
                        
                        
                           o entitate a cărei activitate implică furnizarea de servicii critice pentru funcționarea prestatorului de servicii bancare de tip CSD;
                        
                     
         
               (g)
            
            
               nu fac obiectul unui risc semnificativ de corelare defavorabilă în sensul articolului 291 din Regulamentul (UE) nr. 575/2013;
            
         
               (h)
            
            
               prestatorul de servicii bancare de tip CSD monitorizează în mod regulat bonitatea instituțiilor financiare emitente prin evaluarea independentă a bonității instituțiilor respective și prin atribuirea și revizuirea periodică a ratingurilor interne de credit pentru fiecare instituție financiară;
            
         
               (i)
            
            
               pot fi onorate în perioada de lichidare în termen de trei zile lucrătoare din momentul în care prestatorul de servicii bancare de tip CSD aflat în incapacitate de plată nu și-a îndeplinit obligațiile de plată la scadență;
            
         
               (j)
            
            
               sunt disponibile resurse lichide calificate, astfel cum sunt menționate la articolul 34, la un nivel suficient care acoperă intervalul de timp până la momentul în care garanția bancară și acreditivele trebuie să fie onorate în caz de incapacitate de plată a unuia dintre CSD-urilor conectate;
            
         
               (k)
            
            
               riscul ca valoarea integrală a garanției bancare și a acreditivelor să nu fie plătită de către consorțiu este minimizat prin:
               
                           (i)
                        
                        
                           stabilirea limitelor de concentrare adecvate care să asigure faptul că nicio instituție financiară, inclusiv societatea-mamă și filialele acesteia, nu este inclusă în garanțiile consorțiului cu mai mult de 10 % din valoarea totală a acreditivului;
                        
                     
                           (ii)
                        
                        
                           limitarea expunerii de credit care este acoperită prin utilizarea garanției bancare și a acreditivelor la valoarea totală a garanției bancare din care se scade fie 10 % din valoarea totală, fie suma garantată de cele două instituții de credit cu cea mai mare pondere în valoarea totală, reținându-se valoarea cea mai mică;
                        
                     
                           (iii)
                        
                        
                           punerea în aplicare a unor măsuri suplimentare de minimizare a riscurilor, cum ar fi un acord de partajare a pierderilor, care să fie efectiv aplicat și să se bazeze pe reguli și proceduri clar definite;
                        
                     
         
               (l)
            
            
               aceste acorduri sunt testate și revizuire periodic în temeiul articolului 41 alineatul (3) din Regulamentul (UE) nr. 909/2014.
            
         CAPITOLUL II
   
      CADRUL PRUDENȚIAL PENTRU RISCUL DE CREDIT ȘI DE LICHIDITATE
   
   Articolul 17
   Dispoziții generale
   (1)   În sensul cerințelor prudențiale referitoare la riscul de credit care rezultă din prestarea de servicii auxiliare de tip bancar de către un prestator de servicii bancare de tip CSD pentru fiecare sistem de decontare a instrumentelor financiare, astfel cum se menționează la articolul 59 alineatul (3) și alineatul (5) din Regulamentul (UE) nr. 909/2014, un prestator de servicii bancare de tip CSD respectă toate cerințele stabilite în prezentul capitol privind monitorizarea, evaluarea, gestionarea, raportarea și publicarea riscului de credit în ceea ce privește:
   
               (a)
            
            
               riscul de credit intraday și riscul de credit overnight;
            
         
               (b)
            
            
               garanțiile relevante și alte resurse financiare echivalente utilizate în legătură cu riscurile menționate la litera (a);
            
         
               (c)
            
            
               expunerile potențiale la riscul de credit rezidual;
            
         
               (d)
            
            
               procedurile de rambursare și dobânzile penalizatoare.
            
         (2)   În sensul cerințelor prudențiale referitoare la riscul de lichiditate care rezultă din prestarea de servicii auxiliare de tip bancar de către un prestator de servicii bancare de tip CSD pentru fiecare sistem de decontare a instrumentelor financiare, astfel cum se menționează la articolul 59 alineatul (4) din Regulamentul (UE) nr. 909/2014, un prestator de servicii bancare de tip CSD respectă următoarele:
   
               (a)
            
            
               cerințele din secțiunea 2 privind monitorizarea, evaluarea, gestionarea, raportarea și publicarea riscului de lichiditate;
            
         
               (b)
            
            
               cerințele prevăzute de Regulamentul (UE) nr. 575/2013 privind monitorizarea, evaluarea, gestionarea, raportarea și publicarea altor riscuri de lichiditate decât cele menționate la litera (a).
            
         
      SECȚIUNEA 1
   
   
      
         Riscul de credit
      
   
   Articolul 18
   Cadrul de administrare a riscului de credit
   (1)   În sensul articolului 17 alineatul (1) litera (a), un prestator de servicii bancare de tip CSD elaborează și pune în aplicare politici și proceduri prin care respectă următoarele cerințe:
   
               (a)
            
            
               evaluează riscul de credit intraday și riscul de credit overnight în conformitate cu subsecțiunea 1;
            
         
               (b)
            
            
               monitorizează riscul de credit intraday și riscul de credit overnight în conformitate cu subsecțiunea 2;
            
         
               (c)
            
            
               gestionează riscul de credit intraday și riscul de credit overnight în conformitate cu subsecțiunea 3;
            
         
               (d)
            
            
               evaluează, monitorizează și gestionează garanțiile și alte resurse financiare echivalente, astfel cum sunt menționate la articolul 59 alineatul (3) literele (c) și (d) din Regulamentul (UE) nr. 909/2014, în conformitate cu capitolul I din prezentul regulament;
            
         
               (e)
            
            
               analizează și planifică modul de abordare a expunerilor potențiale la riscul de credit rezidual în conformitate cu subsecțiunea 4;
            
         
               (f)
            
            
               gestionează procedurile de rambursare și dobânzile penalizatoare în conformitate cu subsecțiunea 5;
            
         
               (g)
            
            
               raportează riscurile de credit în conformitate cu subsecțiunea 6;
            
         
               (h)
            
            
               publică riscurile de credit în conformitate cu subsecțiunea 7.
            
         (2)   Prestatorul de servicii bancare de tip CSD revizuiește politicile și procedurile menționate la alineatul (1) cel puțin o dată pe an.
   (3)   Prestatorul de servicii bancare de tip CSD revizuiește, de asemenea, politicile și procedurile respective de câte ori se produce una dintre situațiile de mai jos, precum și atunci când modificările menționate la litera (a) sau (b) afectează expunerea la risc a prestatorului de servicii bancare de tip CSD:
   
               (a)
            
            
               politicile și procedurile fac obiectul unei modificări semnificative;
            
         
               (b)
            
            
               prestatorul de servicii bancare de tip CSD efectuează în mod voluntar o modificare în urma evaluării menționate la articolul 19.
            
         (4)   Politicile și procedurile menționate la alineatul (1) prevăd elaborarea și actualizarea unui raport privind riscul de credit. Raportul respectiv include:
   
               (a)
            
            
               indicatorii menționați la articolul 19;
            
         
               (b)
            
            
               marjele de ajustare aplicate în conformitate cu articolul 13, raportate pe tipuri de garanții;
            
         
               (c)
            
            
               modificările politicilor sau procedurilor menționate la alineatul (3).
            
         (5)   Raportul menționat la alineatul (4) face obiectul unei revizuiri lunare efectuate de comitetele relevante instituite de organul de conducere al prestatorului de servicii bancare de tip CSD. În cazul în care prestatorul de servicii bancare de tip CSD este o instituție de credit desemnată de CSD în conformitate cu articolul 54 alineatul (2) litera (b) din Regulamentul (UE) nr. 909/2014, raportul menționat la alineatul (4) este, de asemenea, pus lunar la dispoziția comitetului de risc al CSD-ului, instituit în temeiul articolului 48 din Regulamentul delegat (UE) 2017/392 privind cerințele aplicabile CSD-urilor].
   (6)   În cazul în care prestatorul de servicii bancare de tip CSD încalcă una sau mai multe dintre limitele de concentrare menționate la articolul 14, acesta informează imediat comitetul relevant responsabil de controlul riscurilor și, dacă este o instituție de credit menționată la alineatul (5) din prezentul articol, informează imediat comitetul de risc al CSD-ului.
   
      Subsecțiunea 1
   
   
      
         Evaluarea riscului de credit
      
   
   Articolul 19
   Evaluarea riscului de credit intraday
   (1)   Un prestator de servicii bancare de tip CSD identifică și evaluează expunerile la riscul de credit intraday și estimează expunerile maxime la riscul de credit intraday pe baza unor instrumente operaționale și analitice prin care identifică și evaluează expunerile de credit intraday și prin care înregistrează, în special, toți indicatorii următori pentru fiecare contraparte:
   
               (a)
            
            
               expunerile maxime și medii la riscul de credit intraday pentru serviciile auxiliare de tip bancar menționate în secțiunea C din anexa la Regulamentul (UE) nr. 909/2014;
            
         
               (b)
            
            
               expunerile maxime și medii la riscul de credit intraday, defalcate pe participanți debitori și o defalcare suplimentară a garanțiilor care acoperă aceste expuneri de credit;
            
         
               (c)
            
            
               expunerile maxime și medii la riscul de credit intraday față de alte contrapărți și, dacă sunt acoperite de garanții, o defalcare suplimentară a garanțiilor care acoperă aceste expuneri de credit;
            
         
               (d)
            
            
               valoarea totală a liniilor de credit intraday acordate participanților;
            
         
               (e)
            
            
               defalcarea suplimentară a expunerilor de credit menționate la literele (b) și (c) se referă la:
               
                           (i)
                        
                        
                           garanții care îndeplinesc cerințele de la articolul 10;
                        
                     
                           (ii)
                        
                        
                           alte garanții în conformitate cu articolul 11 alineatul (1);
                        
                     
                           (iii)
                        
                        
                           alte garanții în conformitate cu articolul 11 alineatul (2);
                        
                     
                           (iv)
                        
                        
                           alte resurse financiare echivalente în conformitate cu articolele 15 și 16.
                        
                     
         (2)   Un prestator de servicii bancare de tip CSD efectuează în permanență evaluările menționate la alineatul (1).
   În cazul în care identificarea și evaluarea în permanență a riscului de credit intraday nu pot fi realizate din cauza dependenței de disponibilitatea unor date externe, prestatorul de servicii bancare de tip CSD evaluează expunerile de credit intraday cu cea mai mare frecvență posibilă și cel puțin o dată pe zi.
   Articolul 20
   Evaluarea expunerilor de credit overnight
   Un prestator de servicii bancare de tip CSD măsoară expunerile de credit overnight pentru serviciile auxiliare de tip bancar menționate în secțiunea C din anexa la Regulamentul (UE) nr. 909/2014 prin înregistrarea expunerilor de credit rămase din ziua precedentă în fiecare zi, la sfârșitul zilei lucrătoare.
   
      Subsecțiunea 2
   
   
      
         Monitorizarea riscului de credit
      
   
   Articolul 21
   Monitorizarea expunerilor de credit intraday
   Pentru a monitoriza riscul de credit intraday, un prestator de servicii bancare de tip CSD trebuie, în special:
   
               (a)
            
            
               să monitorizeze în permanență, prin intermediul unui sistem de raportare automată, expunerile de credit intraday care rezultă din serviciile auxiliare de tip bancar menționate în secțiunea C din anexa la Regulamentul (UE) nr. 909/2014;
            
         
               (b)
            
            
               să păstreze, pentru o perioadă de cel puțin zece ani, o evidență a nivelului maxim și a mediei expunerilor de credit intraday înregistrate în fiecare zi care rezultă din serviciile auxiliare de tip bancar menționate în secțiunea C din anexa la Regulamentul (UE) nr. 909/2014;
            
         
               (c)
            
            
               să înregistreze expunerile de credit intraday aferente fiecărei entități față de care apar expunerile de credit intraday, inclusiv:
               
                           (i)
                        
                        
                           emitenți;
                        
                     
                           (ii)
                        
                        
                           participanți la sistemul de decontare a titlurilor de valoare gestionat de un CSD, la nivel de entitate și la nivel de grup;
                        
                     
                           (iii)
                        
                        
                           CSD-uri cu conexiuni interoperabile;
                        
                     
                           (iv)
                        
                        
                           bănci și ale alte instituții financiare utilizate pentru efectuarea sau primirea plăților;
                        
                     
         
               (d)
            
            
               să descrie în detaliu modul în care cadrul de administrare a riscului de credit ține seama de interdependențele și relațiile multiple pe care le poate avea un prestator de servicii bancare de tip CSD cu fiecare dintre entitățile menționate la litera (c);
            
         
               (e)
            
            
               să specifice, pentru fiecare contraparte, modul în care prestatorul de servicii bancare de tip CSD monitorizează concentrarea expunerilor de credit intraday, inclusiv a expunerilor față de entitățile din cadrul grupurilor care includ entitățile enumerate la litera (c);
            
         
               (f)
            
            
               să precizeze modul în care prestatorul de servicii bancare de tip CSD evaluează caracterul adecvat al marjelor de ajustare aplicate garanțiilor colectate;
            
         
               (g)
            
            
               să precizeze modul în care prestatorul de servicii bancare de tip CSD monitorizează acoperirea cu garanții a expunerilor de credit și acoperirea expunerilor de credit cu alte resurse financiare echivalente.
            
         Articolul 22
   Monitorizarea riscurilor de credit overnight
   Pentru a asigura monitorizarea expunerilor de credit overnight, un prestator de servicii bancare de tip CSD trebuie, în ceea ce privește creditul overnight:
   
               (a)
            
            
               să țină o evidență a sumei expunerilor de credit efective la sfârșitul zilei, pentru o perioadă de cel puțin zece ani;
            
         
               (b)
            
            
               să înregistreze informațiile menționate la litera (a) în fiecare zi.
            
         
      Subsecțiunea 3
   
   
      
         Administrarea riscului de credit intraday
      
   
   Articolul 23
   Cerințe generale pentru administrarea riscului de credit intraday
   (1)   Pentru administrarea riscului de credit intraday, un prestator de servicii bancare de tip CSD:
   
               (a)
            
            
               precizează modul în care evaluează elaborarea și funcționarea cadrului de administrare a riscului de credit pentru toate activitățile enumerate în secțiunea C din anexa la Regulamentul (UE) nr. 909/2014;
            
         
               (b)
            
            
               acordă numai linii de credit care sunt revocabile necondiționat în permanență de către prestatorul de servicii bancare de tip CSD și fără notificarea prealabilă a participanților debitori la sistemul de decontare a titlurilor de valoare administrat de CSD;
            
         
               (c)
            
            
               atunci când o garanție bancară menționată la articolul 16 este utilizată în conexiuni interoperabile, un prestator de servicii bancare de tip CSD evaluează și analizează gradul de interconectare care poate apărea din faptul că aceiași participanți furnizează garanția bancară respectivă.
            
         (2)   Următoarele expuneri sunt exceptate de la aplicarea articolelor 9-15 și a articolului 24:
   
               (a)
            
            
               expuneri față de membrii ai Sistemului European al Băncilor Centrale, ai altor organisme ale statelor membre cu funcții similare și ai altor organisme publice ale Uniunii responsabile de administrarea datoriei publice sau care intervin în administrarea acesteia;
            
         
               (b)
            
            
               expuneri față de una dintre băncile de dezvoltare multilaterală enumerate la articolul 117 alineatul (2) din Regulamentul (UE) nr. 575/2013;
            
         
               (c)
            
            
               expuneri față de una dintre organizațiile enumerate la articolul 118 din Regulamentul (UE) nr. 575/2013;
            
         
               (d)
            
            
               expuneri față de entități din sectorul public în sensul articolului 4 alineatul (8) din Regulamentul (UE) nr. 575/2013 atunci când acestea sunt deținute de administrații centrale și beneficiază de acorduri explicite din partea administrațiilor centrale care le garantează expunerile de credit;
            
         
               (e)
            
            
               expuneri față de bănci centrale din țări terțe care sunt denominate în moneda națională a băncii centrale respective în măsura în care Comisia a adoptat un act de punere în aplicare în conformitate cu articolul 114 alineatul (7) din Regulamentul (UE) nr. 575/2013 prin care a confirmat că țara terță este considerată ca aplicând mecanisme de supraveghere și de reglementare cel puțin echivalente cu cele aplicate în Uniune.
            
         Articolul 24
   Limite de credit
   Pentru gestionarea riscului de credit intraday și atunci când se stabilesc limite de credit pentru un anumit participant debitor la nivel de grup, un prestator de servicii bancare de tip CSD respectă toate condițiile următoare:
   
               (a)
            
            
               evaluează bonitatea participantului debitor prin aplicarea unei metodologii care nu se bazează exclusiv pe opinii externe;
            
         
               (b)
            
            
               verifică faptul că garanțiile și alte resurse financiare echivalente furnizate de un participant pentru acoperirea expunerilor la riscul de credit intraday îndeplinesc cerințele prevăzute la articolul 9 și, respectiv, la articolul 15;
            
         
               (c)
            
            
               stabilește limitele de credit pentru un participant debitor pe baza relațiilor multiple pe care prestatorul de servicii bancare de tip CSD le are cu participantul debitor, inclusiv în cazul în care prestatorul de servicii bancare de tip CSD furnizează aceluiași participant mai multe servicii auxiliare de tip bancar dintre cele la care se face referire în secțiunea C din anexa la Regulamentul (UE) nr. 909/2014;
            
         
               (d)
            
            
               ține seama de nivelul resurselor lichide calificate în conformitate cu articolul 34;
            
         
               (e)
            
            
               revizuiește limitele de credit pentru un participant debitor, astfel încât să garanteze că:
               
                           (i)
                        
                        
                           atunci când bonitatea participantului debitor scade, limitele de credit sunt revizuite sau reduse;
                        
                     
                           (ii)
                        
                        
                           atunci când valoarea garanțiilor furnizate de participantul debitor scade, disponibilitatea creditului este redusă;
                        
                     
         
               (f)
            
            
               revizuiește liniile de credit acordate participanților debitori cel puțin o dată pe an, în funcție de măsura în care aceștia utilizează efectiv creditele;
            
         
               (g)
            
            
               se asigură că valoarea expunerilor de credit overnight este integrată în utilizarea limitei de credit acordate participantului;
            
         
               (h)
            
            
               se asigură că valoarea creditului overnight care nu a fost încă rambursată este inclusă în expunerile intraday din ziua următoare și este plafonată de limita de credit.
            
         
      Subsecțiunea 4
   
   
      
         Expuneri potențiale la riscul de credit rezidual
      
   
   Articolul 25
   Expuneri potențiale la riscul de credit rezidual
   (1)   Politicile și procedurile menționate la articolul 18 alineatul (1) asigură gestionarea tuturor expunerilor potențiale la riscul de credit rezidual, inclusiv în situațiile în care valoarea după lichidare a garanțiilor și a altor resurse financiare echivalente nu este suficientă pentru a acoperi expunerile de credit ale prestatorului de servicii bancare de tip CSD.
   (2)   Aceste politici și proceduri trebuie:
   
               (a)
            
            
               să precizeze modul în care sunt alocate eventualele pierderi din credite neacoperite, inclusiv rambursarea eventualelor fonduri pe care un prestator de servicii bancare de tip CSD le poate împrumuta de la furnizorii de lichidități pentru a acoperi lipsa lichidităților în legătură cu pierderile respective;
            
         
               (b)
            
            
               să inclusă o evaluare permanentă a dinamicii condițiilor de piață legate de valoarea după lichidare a garanțiilor sau a altor resurse financiare echivalente care ar putea genera o expunere potențială la riscul de credit rezidual;
            
         
               (c)
            
            
               să precizeze că evaluarea menționată la litera (b) este însoțită de o procedură care să stabilească:
               
                           (i)
                        
                        
                           măsurile aplicate pentru a răspunde condițiilor de piață menționate la litera (b);
                        
                     
                           (ii)
                        
                        
                           calendarul măsurilor menționate la punctul (i);
                        
                     
                           (iii)
                        
                        
                           actualizările cadrului de administrare a riscului de credit ca urmare a condițiilor de piață menționate la litera (b).
                        
                     
         (3)   Comitetul de risc al prestatorului de servicii bancare de tip CSD și, dacă este cazul, comitetul de risc al CSD-ului este informat cu privire la riscurile care pot genera expuneri potențiale la riscul de credit rezidual, iar autoritatea competentă menționată la articolul 60 alineatul (1) din Regulamentul (UE) nr. 909/2014 este informată imediat cu privire la aceste riscuri.
   (4)   Evoluțiile pieței și ale activităților care afectează expunerile la riscul de credit intraday sunt analizate și revizuite din șase în șase luni și sunt comunicate comitetului de risc al prestatorului de servicii bancare de tip CSD și, dacă este cazul, comitetului de risc al CSD-ului.
   
      Subsecțiunea 5
   
   
      
         Proceduri de rambursare și dobânzi penalizatoare
      
   
   Articolul 26
   Procedurile de rambursare a creditului intraday
   (1)   Un prestator de servicii bancare de tip CSD dispune de proceduri efective de rambursare a creditului intraday, prin care îndeplinește cerințele de la alineatele (2) și (3).
   (2)   Procedurile de rambursare a creditelor intraday prevăd dobânzi penalizatoare care să descurajeze în mod efectiv expunerile de credit overnight și, în special, să îndeplinească ambele condiții de mai jos:
   
               (a)
            
            
               să fie mai mari decât rata dobânzii interbancare de pe piața monetară pentru creditele overnight garantate și decât rata marginală a dobânzii băncii centrale de emisiune a monedei expunerii de credit;
            
         
               (b)
            
            
               să ia în considerare costurile de finanțare ale monedei expunerii de credit și solvabilitatea participantului care are o expunere de credit overnight.
            
         
      Subsecțiunea 6
   
   
      
         Raportarea riscului de credit
      
   
   Articolul 27
   Raportarea către autorități cu privire la gestionarea riscului intraday
   (1)   Un prestator de servicii bancare de tip CSD raportează autorităților competente menționate la articolul 60 alineatul (1) din Regulamentul (UE) nr. 909/2014.
   (2)   Un prestator de servicii bancare de tip CSD respectă toate cerințele de raportare de mai jos:
   
               (a)
            
            
               prezintă un raport calitativ care specifică măsurile luate în ceea ce privește modul în care sunt evaluate, monitorizate și gestionate riscurile de credit, inclusiv riscurile de credit intraday, cu o frecvență cel puțin anuală;
            
         
               (b)
            
            
               notifică toate modificările semnificative ale măsurilor luate în conformitate cu litera (a), de îndată ce au loc aceste modificări semnificative;
            
         
               (c)
            
            
               transmite indicatorii menționați la articolul 19 cu o frecvență lunară.
            
         (3)   În cazul în care prestatorul de servicii bancare de tip CSD încalcă sau riscă să încalce cerințele prezentului regulament, inclusiv în perioade de dificultate, acesta notifică imediat acest lucru autorității competente relevante și prezintă acesteia, fără întârziere, un plan detaliat de restabilire rapidă a conformării cu aceste cerințe.
   (4)   Până la restabilirea conformării cu cerințele din prezentul regulament și din Regulamentul (UE) nr. 909/2014, prestatorul de servicii bancare de tip CSD raportează în mod corespunzător elementele menționate la alineatul (2) în fiecare zi, până la sfârșitul fiecărei zile lucrătoare, cu excepția cazului în care autoritatea competentă autorizează o frecvență de raportare mai scăzută și un termen de raportare mai lung ținând seama de situația individuală a prestatorului de servicii bancare de tip CSD, precum și de amploarea și complexitatea activității acestuia.
   
      Subsecțiunea 7
   
   
      
         Publicarea informațiilor
      
   
   Articolul 28
   Publicarea informațiilor
   În sensul articolului 18 alineatul (1) litera (h), prestatorul de servicii bancare de tip CSD publică anual un raport calitativ cuprinzător care specifică modul în care sunt evaluate, monitorizate și gestionate riscurile de credit, inclusiv riscurile de credit intraday.
   
      SECȚIUNEA 2
   
   
      
         Riscul de lichiditate
      
   
   Articolul 29
   Norme generale privind riscul de lichiditate
   (1)   În sensul articolului 17 alineatul (2) litera (a), un prestator de servicii bancare de tip CSD elaborează și pune în aplicare politici și proceduri prin care:
   
               (a)
            
            
               evaluează riscul de lichiditate intraday și riscul de lichiditate overnight în conformitate cu subsecțiunea 1;
            
         
               (b)
            
            
               monitorizează riscul de lichiditate intraday și riscul de lichiditate overnight în conformitate cu subsecțiunea 2;
            
         
               (c)
            
            
               gestionează riscul de lichiditate în conformitate cu subsecțiunea 3;
            
         
               (d)
            
            
               raportează riscul de lichiditate intraday și riscul de lichiditate overnight în conformitate cu subsecțiunea 4;
            
         
               (e)
            
            
               face publice cadrul și instrumentele de monitorizare, evaluare, gestionare și raportare a riscului de lichiditate în conformitate cu subsecțiunea 5.
            
         (2)   Modificările cadrului general privind riscul de lichiditate se raportează organului de conducere al prestatorului de servicii bancare de tip CSD.
   
      Subsecțiunea 1
   
   
      
         Evaluarea riscului de lichiditate intraday
      
   
   Articolul 30
   Evaluarea riscului de lichiditate intraday
   (1)   Un prestator de servicii bancare de tip CSD instituie instrumente operaționale și analitice eficace pentru a evalua, în permanență, următorii indicatori pentru fiecare monedă în parte:
   
               (a)
            
            
               utilizarea maximă a lichidității intraday, calculată pe baza celei mai mari poziții nete cumulate pozitive și a celei mai mari poziții nete cumulate negative;
            
         
               (b)
            
            
               resursele totale de lichiditate intraday disponibile la începutul zilei lucrătoare, defalcate pe toate categoriile următoare:
               
                           (i)
                        
                        
                           resurse lichide calificate, astfel cum sunt specificate la articolul 34:
                           
                                       —
                                    
                                    
                                       numerar depus la o bancă centrală de emisiune;
                                    
                                 
                                       —
                                    
                                    
                                       numerar disponibil depus la alte instituții financiare solvabile menționate la articolul 38 alineatul (1);
                                    
                                 
                                       —
                                    
                                    
                                       linii de credit angajate sau mecanisme similare;
                                    
                                 
                                       —
                                    
                                    
                                       active care îndeplinesc cerințele de la articolul 10 și de la articolul 11 alineatul (1) din prezentul regulament aplicabile garanțiilor sau instrumente financiare care îndeplinesc cerințele prevăzute în Regulamentul delegat (UE) 2017/392, care sunt imediat disponibile și convertibile în fonduri bănești prin mecanisme de finanțare convenite în prealabil și extrem de fiabile, astfel cum se menționează la articolul 38;
                                    
                                 
                                       —
                                    
                                    
                                       garanțiile menționate la articolul 10 și de la articolul 11 alineatul (1);
                                    
                                 
                     
                           (ii)
                        
                        
                           alte resurse lichide decât cele calificate, inclusiv linii de credit neangajate;
                        
                     
         
               (c)
            
            
               valoarea totală pentru toate elementele următoare:
               
                           (i)
                        
                        
                           ieșirile de lichidități intraday, inclusiv cele pentru care există un termen intraday prestabilit;
                        
                     
                           (ii)
                        
                        
                           obligațiile de decontare a fondurilor bănești în alte sisteme de decontare a titlurilor de valoare în care decontează poziții CSD-ul pentru care prestatorul de servicii bancare de tip CSD acționează ca agent de decontare;
                        
                     
                           (iii)
                        
                        
                           obligațiile legate de activitățile de piață ale prestatorului de servicii bancare de tip CSD, cum ar fi efectuarea sau rambursarea tranzacțiilor pe piața monetară sau a plăților în marjă;
                        
                     
                           (iv)
                        
                        
                           alte plăți critice pentru reputația CSD-ului și a prestatorului de servicii bancare de tip CSD.
                        
                     
         (2)   Pentru fiecare monedă a sistemelor de decontare a titlurilor de valoare pentru care un prestator de servicii bancare de tip CSD acționează ca agent de decontare, prestatorul de servicii bancare de tip CSD monitorizează necesarul de lichiditate aferent fiecărei entități față de care are o expunere de lichiditate.
   Articolul 31
   Evaluarea riscului de lichiditate overnight
   În ceea ce privește riscul de lichiditate overnight, prestatorul de servicii bancare de tip CSD compară în permanență resursele lichide cu necesarul de lichiditate, atunci când acesta rezultă din utilizarea creditelor overnight, pentru fiecare monedă de decontare a sistemelor de decontare a titlurilor de valoare pentru care prestatorul de servicii bancare de tip CSD acționează ca agent de decontare.
   
      Subsecțiunea 2
   
   
      
         Monitorizarea riscului de lichiditate intraday
      
   
   Articolul 32
   Monitorizarea riscului de lichiditate intraday
   (1)   Prestatorul de servicii bancare de tip CSD elaborează și menține un raport privind riscul de lichiditate intraday pe care și-l asumă. Acest raport cuprinde cel puțin:
   
               (a)
            
            
               indicatorii menționați la articolul 30 alineatul (1);
            
         
               (b)
            
            
               apetitul pentru risc al prestatorului de servicii bancare de tip CSD;
            
         
               (c)
            
            
               un plan de finanțare pentru situații de urgență în care descrie măsurile de remediere care trebuie aplicate atunci când nu este respectat apetitul pentru risc.
            
         Raportul menționat la primul paragraf este revizuit în fiecare lună de comitetul de risc al prestatorului de servicii bancare de tip CSD și de comitetul de risc al CSD-ului.
   (2)   Pentru fiecare monedă a sistemului de decontare a titlurilor de valoare pentru care un prestator de servicii bancare de tip CSD acționează ca agent de decontare, acesta dispune de instrumente operaționale și analitice eficace pentru a monitoriza în timp cvasireal pozițiile de lichiditate intraday în funcție de activitățile preconizate și resursele disponibile pe baza soldurilor și a capacității de lichiditate intraday rămase. Prestatorul de servicii bancare de tip CSD:
   
               (a)
            
            
               menține, pentru o perioadă de cel puțin zece ani, o evidență a celei mai mari poziții intraday nete cumulate pozitive și a celei mai mari poziții intraday nete cumulate negative înregistrate în fiecare zi pentru fiecare monedă a sistemului de decontare a titlurilor de valoare pentru care acționează ca agent de decontare;
            
         
               (b)
            
            
               monitorizează în permanență expunerile de lichiditate intraday în raport cu cea mai mare expunere de lichiditate intraday din istoricul propriu.
            
         Articolul 33
   Monitorizarea riscului de lichiditate overnight
   În ceea ce privește riscul de lichiditate overnight, prestatorul de servicii bancare de tip CSD aplică următoarele două cerințe:
   
               (a)
            
            
               menține, pentru o perioadă de cel puțin zece ani, o evidență a riscului de lichiditate generat de utilizarea creditelor overnight pentru fiecare monedă a sistemului de decontare a titlurilor de valoare pentru care acționează ca agent de decontare;
            
         
               (b)
            
            
               monitorizează riscul de lichiditate generat de creditele overnight extinse în raport cu cea mai mare expunere de lichiditate generată de creditele overnight extinse din istoricul propriu.
            
         
      Subsecțiunea 3
   
   
      
         Administrarea riscului de lichiditate
      
   
   Articolul 34
   Resurse lichide calificate
   Un prestator de servicii bancare de tip CSD minimizează riscurile de lichiditate, inclusiv riscul de lichiditate intraday, pentru fiecare monedă prin utilizarea următoarelor resurse lichide calificate:
   
               (a)
            
            
               numerar depus la o bancă centrală de emisiune;
            
         
               (b)
            
            
               numerar disponibil depus la una dintre instituțiile financiare solvabile identificate la articolul 38 alineatul (1);
            
         
               (c)
            
            
               linii de credit angajate sau acorduri similare;
            
         
               (d)
            
            
               active care îndeplinesc cerințele de la articolul 10 și de la articolul 11 alineatul (1) din prezentul regulament aplicabile garanțiilor sau instrumente financiare care respectă Regulamentul delegat (UE) 2017/392, care sunt imediat disponibile și convertibile în fonduri bănești prin mecanisme de finanțare convenite în prealabil și extrem de fiabile în conformitate cu articolul 38 din prezentul regulament;
            
         
               (e)
            
            
               garanțiile menționate la articolul 10 și de la articolul 11 alineatul (1).
            
         Articolul 35
   Administrarea riscului de lichiditate intraday
   (1)   Pentru fiecare monedă a sistemului de decontare a titlurilor de valoare pentru care un prestator de servicii bancare de tip CSD acționează ca agent de decontare, prestatorul de servicii bancare de tip CSD:
   
               (a)
            
            
               estimează intrările și ieșirile de lichidități intraday pentru toate serviciile auxiliare de tip bancar pe care le prestează;
            
         
               (b)
            
            
               estimează momentul din cursul zilei când se transferă aceste fluxuri;
            
         
               (c)
            
            
               estimează necesarul de lichiditate intraday care poate apărea în diferite perioade în cursul zilei.
            
         (2)   Pentru fiecare monedă a sistemului de decontare a titlurilor de valoare pentru care un prestator de servicii bancare de tip CSD acționează ca agent de decontare, prestatorul de servicii bancare de tip CSD:
   
               (a)
            
            
               facilitează obținerea unei finanțări intraday suficiente pentru a-și îndeplini obiectivele intraday, astfel cum rezultă din analiza menționată la alineatul (1);
            
         
               (b)
            
            
               gestionează convertirea și are disponibilitatea de convertire în fonduri bănești a garanțiilor necesare pentru a obține fonduri intraday în situații de dificultate, luând în calcul marjele de ajustare în conformitate cu articolul 13 și limitele de concentrare în conformitate cu articolul 14;
            
         
               (c)
            
            
               gestionează momentul ieșirilor de lichidități în conformitate cu obiectivele sale intraday;
            
         
               (d)
            
            
               dispune de mecanismele necesare pentru a face față întreruperilor neprevăzute ale fluxurilor de lichiditate intraday.
            
         (3)   În scopul îndeplinirii cerinței minime privind resursele lichide calificate, un prestator de servicii bancare de tip CSD identifică și gestionează riscurile la care ar putea fi expus în urma intrării în insolvență a cel puțin doi participanți, inclusiv a societățilormamă și a filialelor acestora, față de care are cele mai mari expuneri de lichiditate.
   (4)   Pentru riscul de întreruperi neprevăzute ale fluxurilor de lichidități intraday, menționate la alineatul (2) litera (d), prestatorul de servicii bancare de tip CSD specifică scenarii extreme, dar plauzibile, inclusiv scenariile identificate la articolul 36 alineatul (7), dacă este cazul, care se bazează cel puțin pe unul dintre următoarele elemente:
   
               (a)
            
            
               o serie de scenarii istorice, inclusiv perioade de evoluții extreme ale pieței observate în ultimii 30 de ani sau în perioada pentru care sunt disponibile date fiabile, care ar putea expune prestatorul de servicii bancare de tip CSD la cel mai mare risc financiar, cu excepția cazului în care prestatorul de servicii bancare de tip CSD demonstrează că manifestarea din nou a unui caz istoric de fluctuații mari ale prețurilor nu este plauzibilă;
            
         
               (b)
            
            
               o serie de posibile scenarii viitoare care îndeplinesc următoarele condiții:
               
                           (i)
                        
                        
                           se bazează pe ipoteze consecvente cu privire la volatilitatea pieței și la corelația prețurilor între piețe și între instrumente financiare;
                        
                     
                           (ii)
                        
                        
                           se bazează pe evaluări atât cantitative, cât și calitative ale condițiilor de piață potențiale, inclusiv întreruperi, dezechilibrări sau nereguli care afectează accesul la piețe, precum și scăderea valorii de lichidare a garanțiilor și lichiditatea redusă a piețelor în cazul în care au fost acceptate drept garanție active nemonetare.
                        
                     
         (5)   În sensul alineatului (2), prestatorul de servicii bancare de tip CSD, ia în considerare, de asemenea:
   
               (a)
            
            
               structura și operațiunile prestatorului de servicii bancare de tip CSD, inclusiv în ceea ce privește entitățile menționate la articolul 30 alineatul (2) și infrastructurile piețelor financiare corelate sau alte entități care ar putea genera riscuri de lichiditate semnificative pentru prestatorul de servicii bancare de tip CSD și care acoperă, dacă este cazul, o perioadă de mai multe zile;
            
         
               (b)
            
            
               legăturile puternice sau expunerile similare între participanții prestatorului de servicii bancare de tip CSD, inclusiv între participanți și societatea-mamă și filialele acestora;
            
         
               (c)
            
            
               evaluarea probabilității unor cazuri multiple de insolvență a participanților și efectele în rândul participanților pe care le-ar putea genera aceste cazuri de insolvență;
            
         
               (d)
            
            
               impactul cazurilor multiple de insolvență menționate la litera (c) asupra fluxurilor de fonduri bănești ale prestatorului de servicii bancare de tip CSD, a capacității de redresare și a perioadei de redresare;
            
         
               (e)
            
            
               dacă modelarea reflectă sau nu impacturile diferite pe care o situație de dificultate economică le poate avea atât asupra activelor prestatorului de servicii bancare de tip CSD, cât și asupra intrărilor și ieșirilor de lichidități ale acestuia.
            
         (6)   Setul de scenarii istorice și ipotetice utilizat pentru identificarea condițiilor de piață extreme, dar plauzibile este revizuit de prestatorul de servicii bancare de tip CSD și, dacă este cazul, prin consultare cu comitetul de risc al CSD-ului, cel puțin o dată pe an. Aceste scenarii sunt reexaminate mai frecvent în cazul în care evoluția pieței sau operațiunile prestatorului de servicii bancare de tip CSD afectează ipotezele care stau la baza scenariilor într-un mod care necesită ajustarea acestor scenarii.
   (7)   În cadrul privind riscul de lichiditate se ține seama, din punct de vedere cantitativ și calitativ, de probabilitatea apariției simultane a unor fluctuații extreme ale prețurilor garanțiilor și activelor în mai multe piețe identificate. În cadrul respectiv se prevede faptul că, în condiții de piață extreme, dar plauzibile, corelațiile de preț istorice s-ar putea să nu mai fie aplicabile. Un prestator de servicii bancare de tip CSD ține seama în simulările de criză, de asemenea, de dependențele externe menționate în prezentul articol.
   (8)   Prestatorul de servicii bancare de tip CSD identifică modul în care indicatorii de monitorizare intraday menționați la articolul 30 alineatul (1) sunt utilizați pentru a calcula valoarea corespunzătoare a finanțării intraday necesare. Acesta elaborează un cadru intern pentru a evalua prudent valoarea activelor lichide considerate suficiente pentru expunerea intraday, care să includă, în special, toate aspectele următoare:
   
               (a)
            
            
               monitorizarea la timp a activelor lichide, inclusiv a calității, a gradului de concentrare și a disponibilității imediate a acestora;
            
         
               (b)
            
            
               politici adecvate de monitorizare a condițiilor de piață care pot afecta lichiditatea resurselor lichide calificate intraday;
            
         
               (c)
            
            
               valoarea resurselor lichide calificate intraday, evaluată și calibrată în condiții de piață dificile, inclusiv în scenariile menționate la articolul 36 alineatul (7).
            
         (9)   Prestatorul de servicii bancare de tip CSD se asigură că activele lichide sunt controlate de o funcție specifică de gestionare a lichidității.
   (10)   Cadrul privind riscul de lichiditate al prestatorului de servicii bancare de tip CSD include mecanisme adecvate de guvernanță referitoare la valoarea și forma resurselor lichide calificate totale deținute de prestatorul de servicii bancare de tip CSD, precum și documentația relevantă corespunzătoare. Acesta include, în special, unul dintre următoarele mecanisme:
   
               (a)
            
            
               plasarea activelor lichide într-un cont separat aflat sub administrarea directă a funcției de gestionare a lichidități, care poate fi utilizat numai ca sursă de fonduri contingente în perioade de dificultate;
            
         
               (b)
            
            
               stabilirea unui sistem și a unor mecanisme de control intern care să asigure faptul că funcția de gestionare a lichidității deține controlul operațional efectiv pentru a îndeplini următoarele două atribuții:
               
                           (i)
                        
                        
                           convertirea în fonduri bănești a deținerilor de active lichide în orice moment în perioada de dificultate;
                        
                     
                           (ii)
                        
                        
                           accesarea fondurilor contingente fără a crea un conflict direct cu strategia de afaceri sau de administrare a riscului existentă, astfel încât niciun activ să nu fie inclus în rezerva de lichidități dacă vânzarea fără înlocuire a acestuia în decursul perioadei de dificultate ar genera o poziție de risc deschisă ce ar depăși limitele interne ale prestatorului de servicii bancare de tip CSD;
                        
                     
         
               (c)
            
            
               o combinație între cerințele stabilite la literele (a) și (b), atunci când o astfel de combinație asigură un rezultat comparabil.
            
         (11)   Dispozițiile prezentului articol referitoare la cadrul privind riscul de lichiditate al prestatorului de servicii bancare de tip CSD se aplică, de asemenea, expunerilor transfrontaliere și expunerilor la valute încrucișate, dacă este cazul.
   (12)   Prestatorul de servicii bancare de tip CSD revizuiește procedurile menționate la alineatele (2), (3) și (11) cel puțin o dată pe an, luând în considerare toate evoluțiile relevante ale pieței, precum și amploarea și gradul de concentrare a expunerilor.
   Articolul 36
   Simulări de criză pentru nivelul suficient al resurselor financiare lichide
   (1)   Un prestator de servicii bancare de tip CSD determină și testează nivelul suficient al resurselor lichide de care dispune în moneda relevantă prin simulări de criză regulate și riguroase care îndeplinesc toate cerințele de mai jos:
   
               (a)
            
            
               sunt realizate pe baza factorilor menționați la alineatele (4) și (5), precum și pe baza scenariilor specifice menționate la alineatul (6);
            
         
               (b)
            
            
               includ testări regulate ale procedurilor aplicate de prestatorul de servicii bancare de tip CSD pentru a avea acces la resursele lichide calificate proprii de la un furnizor de lichidități, pe bază de scenarii intraday;
            
         
               (c)
            
            
               respectă cerințele de la alineatele (2)-(6).
            
         (2)   Prestatorul de servicii bancare de tip CSD asigură, cel puțin prin intermediul unei obligații de diligență și al unor simulări de criză riguroase, faptul că fiecare furnizor de lichidități care îi furnizează nivelul minim necesar al resurselor lichide calificate menționate la articolul 34 dispune de informații suficiente pentru a înțelege și a asigura gestionarea riscului de lichiditate asociat și este în măsură să respecte condițiile prevăzute de mecanismele de finanțare convenite în prealabil și extrem de fiabile, astfel cum este stabilit la articolul 59 alineatul (4) literele (d) și (e) din Regulamentul (UE) nr. 909/2014.
   (3)   Prestatorul de servicii bancare de tip CSD dispune de regulile și procedurile necesare pentru a remedia nivelul insuficient al resurselor financiare lichide calificate care reiese din simulările de criză.
   (4)   În cazul în care rezultatul simulărilor de criză indică încălcarea apetitului pentru risc convenit, astfel cum este menționat la articolul 32 alineatul (1) la litera (b), prestatorul de servicii bancare de tip CSD:
   
               (a)
            
            
               raportează rezultatele simulărilor de criză atât propriului comitet de risc, cât și comitetului de risc al CSD-ului, dacă este cazul;
            
         
               (b)
            
            
               revizuiește și ajustează planul pentru situații de urgență menționat la articolul 32 alineatul (1) litera (c) în cazul în care încălcările nu pot fi remediate până la sfârșitul zilei;
            
         
               (c)
            
            
               dispune de reguli și proceduri pentru evaluarea și ajustarea caracterului adecvat al cadrului de administrare a riscului de lichiditate și al furnizorilor de lichidități în conformitate cu rezultatele și analizele simulărilor de criză.
            
         (5)   Scenariile utilizate în simulările de criză pentru resursele financiare lichide sunt elaborate luând în considerare structura și operațiunile prestatorului de servicii bancare de tip CSD și cuprind toate entitățile care ar putea prezenta risc de lichiditate semnificativ pentru acesta.
   (6)   Scenariile utilizate în simulările de criză pentru resursele financiare lichide calificate sunt elaborate luând în considerare situația de intrare în insolvență, separat sau simultan, a cel puțin doi participanți ai prestatorului de servicii bancare de tip CSD, inclusiv a societăților-mamă și a filialelor acestora, față de care prestatorul de servicii bancare de tip CSD are cea mai mare expunere de lichiditate.
   (7)   Scenariile utilizate în cadrul simulărilor de criză pentru resursele financiare lichide sunt elaborare luând în considerare o gamă largă de scenarii relevante extreme, dar plauzibile, care să acopere perioade de dificultate scurte și îndelungate, precum și dificultăți specifice instituției și dificultăți la nivelul pieței, inclusiv:
   
               (a)
            
            
               neîncasarea în timp util a plăților de la participanți;
            
         
               (b)
            
            
               disfuncționalitatea sau incapacitatea temporară de a furniza lichidități a unuia dintre furnizorii de lichiditate ai prestatorului de servicii bancare de tip CSD, cum ar fi furnizorii de lichidități menționați la articolul 59 alineatul (4) litera (e) din Regulamentul (UE) nr. 909/2014, agenții nostro, băncile custode sau alte infrastructuri conexe, inclusiv CSD-urile interoperabile;
            
         
               (c)
            
            
               presiuni simultane pe piețele de finanțare și piețele activelor, inclusiv o scădere a valorii resurselor lichide calificate;
            
         
               (d)
            
            
               dificultăți care afectează convertibilitatea monedelor și accesul la piețele de schimb valutar;
            
         
               (e)
            
            
               schimbări nefavorabile ale reputației unui prestator de servicii bancare de tip CSD care îi determină pe anumiți furnizori de lichidități să își retragă lichiditățile;
            
         
               (f)
            
            
               niveluri istorice relevante de volatilitate maximă a prețurilor garanțiilor sau activelor ca evenimente recurente;
            
         
               (g)
            
            
               modificări ale disponibilității creditelor în piață.
            
         (8)   Prestatorul de servicii bancare de tip CSD stabilește monedele relevante menționate la articolul 59 alineatul (4) litera (c) din Regulamentul (UE) nr. 909/2014 prin aplicarea în ordine a următoarelor etape:
   
               (a)
            
            
               clasifică monedele de la cea mai ridicată la cea mai scăzută pe baza mediei celor mai mari trei poziții nete cumulate negative zilnice, convertite în euro, pe o perioadă de douăsprezece luni;
            
         
               (b)
            
            
               consideră ca fiind relevante:
               
                           (i)
                        
                        
                           cele mai relevante monede din Uniune care îndeplinesc condițiile prevăzute în Regulamentul delegat (UE) 2017/392;
                        
                     
                           (ii)
                        
                        
                           toate celelalte monede până când valoarea agregată corespunzătoare mediei celor mai mari poziții nete cumulate negative, evaluată în conformitate cu litera (a), este egală cu sau mai mare de 95 % pentru toate monedele.
                        
                     
         (9)   Prestatorul de servicii bancare de tip CSD identifică și actualizează monedele relevante menționate la alineatul (8) în mod regulat, dar cel puțin o dată pe lună. Acesta include în regulile sale posibilitatea ca, în situații de dificultate, serviciile de decontare provizorii în monede nerelevante să fie executate la o valoare echivalentă într-o monedă relevantă.
   Articolul 37
   Deficite de lichidități neprevăzute și potențial neacoperite
   (1)   Prestatorul de servicii bancare de tip CSD stabilește reguli și proceduri pentru a efectua decontarea la timp a obligațiilor de plată intraday sau pentru mai multe zile după intrarea în insolvență, separat sau simultan, a participanților acestuia. Aceste reguli și proceduri prevăd măsuri pentru eventualele deficite de lichidități neprevăzute și potențial neacoperite care rezultă dintr-o situație de insolvență pentru a evita retragerea, revocarea sau întârzierea decontării în aceeași zi a obligațiilor de plată.
   (2)   Regulile și procedurile menționate la alineatul (1) asigură faptul că prestatorul de servicii bancare de tip CSD are acces la depozite în numerar sau la investiții overnight în depozite în numerar și instituie procese pentru reconstituirea resurselor financiare lichide pe care le-ar putea utiliza în timpul unei situații de dificultate, astfel încât să poată continua să funcționeze într-un mod sigur și corect.
   (3)   Regulile și procedurile menționate la alineatul (1) includ cerințe pentru următoarele două măsuri:
   
               (a)
            
            
               analiza permanentă a evoluției necesarului de lichidități care să permită identificarea evenimentelor care ar putea genera deficite de lichidități neprevăzute și potențial neacoperite, inclusiv un plan de reînnoire a mecanismelor de finanțare înainte de expirarea acestora;
            
         
               (b)
            
            
               testarea periodică în practică a regulilor și procedurilor.
            
         (4)   Regulile și procedurile menționate la alineatul (1) sunt însoțite de o procedură care prevede modul în care deficitele potențiale de lichidități sunt remediate fără întârziere, inclusiv, dacă este necesar, prin actualizarea cadrului de administrare a riscului de lichiditate.
   (5)   Regulile și procedurile menționate la alineatul (1) detaliază, de asemenea, toate elementele următoare:
   
               (a)
            
            
               modul în care un prestator de servicii bancare de tip CSD are acces la depozite în numerar sau la investiții overnight în depozite în numerar;
            
         
               (b)
            
            
               modul în care un prestator de servicii bancare de tip CSD execută tranzacții de piață cu scadența în aceeași zi (same-day);
            
         
               (c)
            
            
               modul în care un prestator de servicii bancare de tip CSD poate retrage din liniile de lichidități prestabilite.
            
         (6)   Regulile și procedurile menționate la alineatul (1) includ cerințe care impun obligația prestatorului de servicii bancare de tip CSD de a raporta riscul de lichiditate care are potențialul de a provoca deficite de lichidități neprevăzute anterior și potențial neacoperite către:
   
               (a)
            
            
               comitetul de risc al prestatorului de servicii bancare de tip CSD și, dacă este cazul, către comitetul de risc al CSD-ului;
            
         
               (b)
            
            
               autoritatea competentă relevantă menționată la articolul 60 alineatul (1) din Regulamentul (UE) nr. 909/2014, în conformitate cu dispozițiile prevăzute la articolul 39 din prezentul regulament.
            
         Articolul 38
   Mecanisme de convertire a garanțiilor sau a investițiilor în fonduri bănești utilizând mecanisme de finanțare convenite în prealabil și extrem de fiabile
   (1)   În sensul articolului 59 alineatul (4) litera (e) din Regulamentul (UE) nr. 909/2014, printre instituțiile financiare solvabile se numără:
   
               (a)
            
            
               instituțiile de credit autorizate în conformitate cu articolul 8 din Directiva 2013/36/UE, în măsura în care prestatorul de servicii bancare de tip CSD poate demonstra că acestea prezintă risc de credit redus determinat prin evaluare internă, prin aplicarea unei metodologii bine definite și obiective, care nu se bazează exclusiv pe opinii externe;
            
         
               (b)
            
            
               instituții financiare dintr-o țară terță care îndeplinesc toate cerințele următoare:
               
                           (i)
                        
                        
                           sunt supuse și se conformează unor reguli prudențiale considerate a fi cel puțin la fel de stricte ca și cele prevăzute în Directiva 2013/36/UE și Regulamentul (UE) nr. 575/2013;
                        
                     
                           (ii)
                        
                        
                           dispune de practici contabile, de proceduri de custodie și de mecanisme de control intern adecvate;
                        
                     
                           (iii)
                        
                        
                           prezintă risc de credit scăzut, constatat în urma unei evaluări interne efectuate de către prestatorul de servicii bancare de tip CSD prin aplicarea unei metodologii bine definite și obiective, care nu se bazează exclusiv pe opinii externe;
                        
                     
                           (iv)
                        
                        
                           ia în considerare riscurile care decurg din faptul că instituția financiară din țara terță are sediul într-o anumită țară.
                        
                     
         (2)   Atunci când un prestator de servicii bancare de tip CSD intenționează să instituie un mecanism de finanțare convenit în prealabil și extrem de fiabil cu o instituție financiară solvabilă, astfel cum este menționată la alineatul (1), acesta utilizează numai instituțiile financiare care au cel puțin acces la creditele oferite de banca centrală care emite moneda utilizată în mecanismul de finanțare prestabilit, fie direct, fie prin intermediul unor entități din același grup.
   (3)   După instituirea unui mecanism de finanțare convenit în prealabil și extrem de fiabil cu instituțiile menționate la alineatul (1), prestatorul de servicii bancare de tip CSD monitorizează bonitatea acestor instituții financiare în permanență aplicând următoarele două metode:
   
               (a)
            
            
               supune instituțiile unor evaluări periodice și independente ale bonității acestora;
            
         
               (b)
            
            
               atribuie și revizuiește în mod regulat ratingurile interne de credit pentru fiecare instituție financiară cu care CSD a stabilit un mecanism de finanțare convenit în prealabil și extrem de fiabil.
            
         (4)   Prestatorul de servicii bancare de tip CSD monitorizează și controlează îndeaproape gradul de concentrare a expunerii la riscul de lichiditate pe care o are față de fiecare instituție financiară implicată într-un mecanism de finanțare prestabilit și extrem de fiabil, inclusiv societatea-mamă și filialele acesteia.
   (5)   Cadrul de administrare a riscului de lichiditate al prestatorului de servicii bancare de tip CSD include cerința de stabilire a unor limite de concentrare, care să prevadă că:
   
               (a)
            
            
               limitele de concentrare sunt stabilite în funcție de monedă;
            
         
               (b)
            
            
               sunt stabilite cel puțin două mecanisme pentru fiecare dintre monedele principale;
            
         
               (c)
            
            
               prestatorul de servicii bancare de tip CSD nu depinde în mod excesiv de nicio instituție financiară individuală, atunci când sunt luate în considerare toate monedele.
            
         În sensul literei (b), sunt considerate monede principale cel puțin primele 50 % dintre monedele cele mai relevante, astfel cum sunt determinate în conformitate cu articolul 36 alineatul (8). Odată ce s-a stabilit că o monedă este monedă principală, aceasta este considerată în continuare monedă principală pentru o perioadă de trei ani calendaristici de la data la care s-a stabilit că este monedă principală.
   (6)   Se consideră că un prestator de servicii bancare de tip CSD care are acces la credit de rutină la banca centrală de emisiune îndeplinește cerințele de la alineatul (5) litera (b), în măsura în care deține garanții care sunt eligibile la banca centrală relevantă.
   (7)   Prestatorul de servicii bancare de tip CSD monitorizează și controlează în permanență limitele de concentrare în legătură cu furnizorii de lichidități, cu excepția celor menționați la alineatul (6), și pune în aplicare politici și proceduri care să asigure faptul că expunerea totală la risc pe care o are față de instituțiile financiare individuale se încadrează în limitele de concentrare stabilite în conformitate cu alineatul (5).
   (8)   Prestatorul de servicii bancare de tip CSD revizuiește politicile și procedurile privind limitele de concentrare aplicabile în legătură cu furnizorii de lichidități, cu excepția celor menționați la alineatul (6), cel puțin o dată pe an și de câte ori apare o modificare semnificativă care afectează expunerea la risc pe care o are față de instituțiile financiare individuale.
   (9)   În contextul raportării către autoritatea competentă relevantă, efectuate în conformitate cu articolul 39, prestatorul de servicii bancare de tip CSD informează autoritatea competentă cu privire la următoarele două aspecte:
   
               (a)
            
            
               modificările semnificative ale politicilor și procedurilor privind limitele de concentrare în legătură cu furnizorii de lichidități stabilite în conformitate cu prezentul articol;
            
         
               (b)
            
            
               cazurile în care depășește o limită de concentrare în legătură cu furnizorii de lichidități stabilită în politici și proceduri, astfel cum se menționează la alineatul (5).
            
         (10)   În cazul în care depășește o limită de concentrare în legătură cu furnizorii de lichidități, prestatorul de servicii bancare de tip CSD remediază situația fără întârzieri nejustificate, prin aplicarea măsurilor de minimizare a riscului menționate la alineatul (7).
   (11)   Prestatorul de servicii bancare de tip CSD se asigură că acordul de garanție îi permite să aibă acces rapid la garanții în caz de insolvență a unui client, ținând seama cel puțin de natura, dimensiunea, calitatea, scadența și localizarea activelor furnizate de client drept garanții.
   (12)   În cazul în care activele utilizate ca garanții de către prestatorul de servicii bancare de tip CSD sunt în conturi de titluri de valoare administrate de o entitate terță, prestatorul de servicii bancare de tip CSD se asigură că sunt îndeplinite toate condițiile următoare:
   
               (a)
            
            
               are posibilitatea de a verifica în timp real activele identificate drept garanție;
            
         
               (b)
            
            
               garanția este separată de alte titluri de valoare ale participantului debitor;
            
         
               (c)
            
            
               acordurile cu entitatea terță în cauză previn eventualele pierderi de active ale prestatorului de servicii bancare de tip CSD.
            
         (13)   Prestatorul de servicii bancare de tip CSD întreprinde toate demersurile necesare în prealabil pentru a stabili caracterul executoriu al drepturilor sale la instrumentele financiare furnizate drept garanție.
   (14)   Prestatorul de servicii bancare de tip CSD este în măsură să acceseze și să convertească în fonduri bănești activele nemonetare menționate la articolul 10 și la articolul 11 alineatul (1) în aceeași zi, prin mecanismele de finanțare prestabilite și extrem de fiabile stabilite în conformitate cu articolul 59 alineatul (4) litera (d) din Regulamentul (UE) nr. 909/2014.
   
      Subsecțiunea 4
   
   
      
         Raportarea riscului de lichiditate
      
   
   Articolul 39
   Raportarea către autoritățile competente cu privire la gestionarea riscului intraday
   (1)   Un prestator de servicii bancare de tip CSD raportează autorităților competente menționate la articolul 60 alineatul (1) din Regulamentul (UE) nr. 909/2014.
   (2)   Un prestator de servicii bancare de tip CSD respectă toate cerințe de raportare următoare:
   
               (a)
            
            
               prezintă un raport calitativ care să specifice toate măsurile luate în ceea ce privește modul în care sunt evaluate, monitorizate și gestionate riscurile de lichiditate, inclusiv riscul intraday, cu o frecvență cel puțin anuală;
            
         
               (b)
            
            
               notifică toate modificările semnificative ale măsurilor întreprinse, astfel cum sunt menționate litera (a), de îndată ce acestea se produc;
            
         
               (c)
            
            
               transmite indicatorii menționați la articolul 30 alineatul (1) cu o frecvență lunară.
            
         (3)   În cazul în care prestatorul de servicii bancare de tip CSD încalcă sau riscă să încalce cerințele prezentului regulament, inclusiv în perioade de dificultate, acesta notifică imediat acest lucru autorității competente relevante și prezintă acesteia, fără întârziere, un plan detaliat de restabilire rapidă a conformării cu aceste cerințe.
   (4)   Până la restabilirea conformării cu cerințele din prezentul regulament și din Regulamentul (UE) nr. 909/2014, prestatorul de servicii bancare de tip CSD raportează în mod corespunzător elementele menționate la alineatul (2) cel puțin în fiecare zi, până la sfârșitul fiecărei zile lucrătoare, cu excepția cazului în care autoritatea competentă relevantă autorizează o frecvență de raportare mai scăzută și un termen de raportare mai lung ținând seama de situația individuală a prestatorului de servicii bancare de tip CSD, precum și de amploarea și complexitatea activității acestuia.
   
      Subsecțiunea 5
   
   
      
         Publicarea informațiilor
      
   
   Articolul 40
   Publicarea informațiilor
   Un prestator de servicii bancare de tip CSD publică anual un raport calitativ cuprinzător care specifică modul în care sunt evaluate, monitorizate și gestionate riscurile de lichiditate, inclusiv riscul de lichiditate intraday.
   
      Subsecțiunea 6
   
   
      
         Dispoziții finale
      
   
   Articolul 41
   Dispoziții tranzitorii
   (1)   Prestatorii de servicii bancare de tip CSD identifică monedele relevante în temeiul articolului 36 alineatul (8) litera (b) punctul (ii) la douăsprezece luni după obținerea autorizației de a presta servicii auxiliare de tip bancar.
   (2)   În timpul perioadei de tranziție de douăsprezece luni menționată la alineatul (1), prestatorii de servicii bancare de tip CSD menționați la alineatul respectiv identifică monedele relevante în temeiul articolului 36 alineatul (8) litera (b) punctul (ii) ținând seama de următoarele două elemente:
   
               (a)
            
            
               ponderea suficient de mare a fiecărei monede în valoarea totală de decontare de către un CSD a instrucțiunilor de decontare, în schimbul unei plăți calculate pe o perioadă de un an;
            
         
               (b)
            
            
               impactul pe care indisponibilitatea fiecărei monede îl are asupra bunei derulări a operațiunilor prestatorilor de servicii de tip bancare CSD într-o gamă largă de scenarii posibile de criză menționate la articolul 36.
            
         Articolul 42
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 257, 28.8.2014, p. 1.
   
      (2)  Principiile pentru infrastructurile pieței financiare, emise de Comitetul pentru sisteme de plăți și de decontare și de Organizația Internațională a Comisiilor de Valori Mobiliare (principiile CPSS-IOSCO) în aprilie 2012.
   
      (3)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
   
      (4)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
   
      (5)  Regulamentul delegat (UE) nr. 152/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare privind cerințele de capital pentru contrapărțile centrale (JO L 52, 23.2.2013, p. 37).
   
      (6)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
   
      (7)  Comitetul de la Basel pentru supraveghere bancară – „Monitoring tools for intraday liquidity management” („Instrumente de monitorizare pentru gestionarea lichidității intraday”), aprilie 2013
   
      (8)  Regulamentul delegat (UE) 2017/392 al Comisiei din 11 noiembrie 2016 de completare a Regulamentului (UE) nr. 909/2014 al Parlamentului European și al Consiliului cu privire la standarde tehnice de reglementare în materie de autorizare, supraveghere și cerințe operaționale pentru depozitarii centrali de titluri de valoare (a se vedea pagina 48 din prezentul Jurnal Oficial).
   
      (9)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
   
      (10)  Directiva 86/635/CEE a Consiliului din 8 decembrie 1986 privind conturile anuale și conturile consolidate ale băncilor și ale altor instituții financiare (JO L 372, 31.12.1986, p. 1).
   
      (11)  Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (JO L 243, 11.9.2002, p. 1).
   
      (12)  A Patra Directivă 78/660/CEE a Consiliului din 25 iulie 1978 în temeiul articolului 54 alineatul (3) litera (g) din tratat, privind conturile anuale ale anumitor forme de societăți comerciale (JO L 222, 14.8.1978, p. 11).
   
      (13)  A șaptea Directivă a Consiliului din 13 iunie 1983 în temeiul articolului 54 alineatul (3) litera (g) din tratat, privind conturile consolidate (83/349/CEE) (JO L 193, 18.7.1983, p. 1).
   
      (14)  Regulamentul (CE) nr. 1569/2007 al Comisiei din 21 decembrie 2007 de instituire a unui mecanism pentru determinarea echivalenței standardelor de contabilitate aplicate de emitenți de valori mobiliare din țări terțe, în conformitate cu Directivele 2003/71/CE și 2004/109/CE ale Parlamentului European și ale Consiliului (JO L 340, 22.12.2007, p. 66).
   
      (15)  Directiva 2002/47/CE a Parlamentului European și a Consiliului din 6 iunie 2002 privind contractele de garanție financiară (JO L 168, 27.6.2002, p. 43).
   
      ANEXĂ
      Scenarii de lichidare sau restructurare
      
                  1.
               
               
                  Un scenariu în care un CSD nu poate atrage capital nou pentru a respecta cerințele prevăzute la articolul 47 alineatul (1) din Regulamentul (UE) nr. 909/2014 este considerat ca declanșator al restructurării CSD-ului („restructurare”) atunci când rezultatul evenimentelor descrise în scenariu ar permite totuși CSD-ului să continue să administreze un sistem de decontare a titlurilor de valoare, astfel cum se prevede la punctul 3 din secțiunea A din anexa la Regulamentul (UE) nr. 909/2014, și să presteze cel puțin unul dintre serviciile de bază enumerate în secțiunea A din anexa la Regulamentul (UE) nr. 909/2014.
               
            
                  2.
               
               
                  Un scenariu în care un CSD nu poate atrage capital nou pentru a respecta cerințele prevăzute la articolul 47 alineatul (1) din Regulamentul (UE) nr. 909/2014 este considerat ca declanșator al lichidării operațiunilor acestuia („lichidare”) atunci când evenimentele descrise în scenariu ar face ca CSD-ul să nu mai poată corespunde definiției de la articolul 2 alineatul (1) din Regulamentul (UE) nr. 909/2014.
               
            
                  3.
               
               
                  Scenariile menționate la articolul 7 litera (a) includ următoarele evaluări:
                  
                              (a)
                           
                           
                              în cazul restructurării, CSD-ul evaluează numărul preconizat de luni necesar pentru asigurarea restructurării ordonate a operațiunilor;
                           
                        
                              (b)
                           
                           
                              în cazul unei lichidări, numărul preconizat de luni necesar pentru lichidare.
                           
                        
            
                  4.
               
               
                  Scenariile sunt proporționale cu natura activității CSD-ului, cu dimensiunea sa, cu gradul său de interconectare cu alte instituții sau cu sistemul financiar, cu modelul său de afaceri și de finanțare, cu activitățile și structura sa și cu eventualele sale vulnerabilități sau puncte slabe identificate. Scenariile se bazează pe evenimente care sunt excepționale, dar plauzibile.
               
            
                  5.
               
               
                  La elaborarea scenariilor, un CSD îndeplinește toate cerințele următoare:
                  
                              (a)
                           
                           
                              evenimentele prevăzute în scenariu ar amenința să provoace restructurarea operațiunilor CSD-ului;
                           
                        
                              (b)
                           
                           
                              evenimentele prevăzute în scenariu ar amenința să provoace lichidarea operațiunilor CSD-ului.
                           
                        
            
                  6.
               
               
                  Planul care asigură restructurarea ordonată sau lichidarea activităților CSD-ului, astfel cum este menționat la articolul 47 alineatul (2) litera (b) din Regulamentul (UE) nr. 909/2014, include toate scenariile următoare („evenimente idiosincrasice”):
                  
                              (a)
                           
                           
                              incapacitatea de plată a contrapărților semnificative;
                           
                        
                              (b)
                           
                           
                              compromiterea reputației instituției sau a grupului;
                           
                        
                              (c)
                           
                           
                              o ieșire masivă de lichidități;
                           
                        
                              (d)
                           
                           
                              schimbări nefavorabile ale prețurilor activelor față de care instituția sau grupul deține predominant expuneri;
                           
                        
                              (e)
                           
                           
                              pierderi din credite semnificative;
                           
                        
                              (f)
                           
                           
                              pierderi importante generate de riscul operațional.
                           
                        
            
                  7.
               
               
                  Planul care asigură restructurarea ordonată sau lichidarea activităților CSD-ului, astfel cum este menționat la articolul 47 alineatul (2) litera (b) din Regulamentul (UE) nr. 909/2014, include toate scenariile următoare („evenimente la nivel de sistem”):
                  
                              (a)
                           
                           
                              incapacitatea de plată a contrapărților semnificative care afectează stabilitatea financiară;
                           
                        
                              (b)
                           
                           
                              scăderea lichidităților disponibile pe piața creditelor interbancare;
                           
                        
                              (c)
                           
                           
                              risc de țară crescut și ieșirea generalizată de capital dintr-o țară semnificativă pentru activitatea instituției sau a grupului;
                           
                        
                              (d)
                           
                           
                              schimbări nefavorabile ale prețurilor activelor pe una sau mai multe piețe;
                           
                        
                              (e)
                           
                           
                              un declin macroeconomic.